text:
Ngiyo imodoka Paruwasi Mushaka yahawe na Jeannette Kagame ! Nayo ngo Padiri Eric ari kuyishakira abakiriya bayimugurira ngo ayirye!
[ Muri iyi minsi isoza umwaka wa 2014, amarira n’imiborogo bikomeje guca ibintu, intimba irenda guturitsa imitima y’abakirisitu ba paruwasi ya Mushaka, Diyosezi Gatulika ya Cyangugu. Iyi ntimba iraterwa n’imicungire mibi iranga Padiri Eric Nzamwita uyobora iyo Paruwasi. Ikibazo cy’uyu mupadiri giteye impungenge abakirisitu: Eric agira amahane ndetse akarwana n’abapadiri bagenzi be, yaka amafaranga abakirisitu ku gahato kandi akagurisha amasakaramentu ku mugaragaro,… Iyo umwitegereje, usanga imikorere ye ari nk’iya FPR ica abantu amafaranga akajyanwa mu kigega kitagira ugicunga, igakubita, ikica ndetse igafunga rubanda, ni uko bigakomeza bityo rubanda ikabura kirengera. Abayobozi ba Kiliziya baratabarire hafi naho ubundi no mu Kiliziya haraza gutangira revolisiyo bidatinze. Nimwisomere uko uyu mukirirsitu abisobanura. Ubwanditsi]
Iyi Noheli yo mu 2014 Abanyamushaka twese tuyihimbaje tubabaye cyane niyo mpamvu niyemeje kwandika kugira ngo nshyire ahagaragara agahinda ka benshi.
Iyi nyandiko sinzi uzayisoma wa mbere. Ariko icyampa ngo ubu butumwa buzagezwe kuri Musenyeri Yohani Damaseni Bimenyimana, umushumba wa diyosezi ya Cyangugu, ari nayo paruwasi ya Mushaka ibarizwamo. Icyampa ngo ibi nanditse, bizagezwe ku bapadiri bose ba diyosezi ya Cyangugu, wenda nibishaka bigere n’i Roma, kuko akababaro turimo duterwa n’ingirwa mupadiri Eriki Nzamwita, gakwiye kumenyekana no hakurya y’imipaka. Padiri Eriki Nzamwita aranze abaye iciro ry’umugani muri Mushaka yose. Aho unyuze hose no mu byiciro byose by’abantu, nta kindi kiganiro uretse kwibaza ngo “ni iki cyatumye uriya mugome aba padiri ?” . Kandi ni ukuri, kuva Mushaka yabaho, ahari kuva n’ubukristu bwabaho, umenya ku isi hatari habaho umupadiri w’umugome, umunyamushiha n’umunyamwaga, umunyamunabi n’umutindi nka Eriki Nzamwita. Sinshidikanya ko na Musenyeri Damaseni azi iyi mico mibi y’umupadiri we. Ikibazo ni ukumenya impamvu agumya kuturekera kuri uyu musaraba. Ubwishongozi, agasuzuguro n’ubwibone bya padiri Eriki, umururumba n’indi migenzo mibi yose byamukoraniyeho, ku buryo umwanya we wakagombye kuba mu ishyamba, kure y’abantu.
I. Amakuru ya padiri Eriki Nzamwita hano i Mushaka
Padiri Jean Eric Nzamwita yafashe Paruwasi nk’akarima ke
Uyu mupadiri yaje asimbura padiri Ubalidi Rugirangoga. Ni nk’aho ari we wamwizaniye, kuko padiri Ubalidi yumvaga ko asimbuwe n’umupadiri w’Umuhutu, gahunda ze yitaga “Ubwiyunge” zahita zihagarara. Ubalidi yabivugaga muri aya magambo : “Wowe Muhutu, saba imbabazi, nawe Mututsi, tanga imbabazi, maze twese tugire amahoro”. Uretse ko hari byinshi bamwe bamugayaga, padiri Ubalidi yakundaga ubutumwa, ukabona na paruwasi ifite ubuzima. Iyo yakoreshaga inama, wabonaga ari inama koko. Ubwo rero yibwiraga ko Eriki azagera ikirenge mu cye, dore ko yumvaga ari Umututsi. Aho bwabuze ! Igishishikaje Eriki ni ukwibonera amafranga. Akoresha amanyanga menshi cyane, kugira ngo agere kuri iyi ntego yihaye. Dore bimwe mu bimenyetso bigaragara:
1. Padiri Eriki akigera i Mushaka, yahasanze imodoka. Yego yari ishaje, ariko igenda rwose. Iyo ntituzi aho yarengeye. Bwarakeye, yadukana gusaba imisanzu muri twe Abakristu ngo yo kugura imodoka nshya ya paruwasi. Ni ukuvuga imodoka ye mu by’ukuri. Iyo misanzu twayitanze ikiboko kituri ku kibuno. Imodoka iragurwa. Aho ihagereye, madamu wa Perezida, Jeannette Kagame, atanga imodoka muri paruwasi yacu. Iyo twaguze mu mafaranga yacu, ubu ntituzi iyo yarengeye. Ahubwo Musenyeri azatubwire wenda paruwasi yayimuriyemo, nibura tubimenye. Gusa amatwi adusumira, avuga ko padiri Eriki iyo modoka yarangije kuyikanja !
2. Padiri Eriki yadurumbanije paruwasi yacu yose. Akigera i Mushaka, umutungo wa paruwasi wacungwaga na padiri Alufonsi Kabera. Ubwo padiri Ubalidi yabaga yifitiye amafranga ye, akamenya gukora imishinga rusange, ariko umutungo wa paruwasi ukaba ucunzwe neza. Aho Eriki ahagereye, yashatse gufata ku ngufu isandugu ya paruwasi. Padiri Alufonsi wacishaga make, icyo yakoze ni uguterura iyo sandugu yose, ayishyira Musenyeri. Ati : “Ndabona umupadiri wawe afite umururumba, aya mafaranga y’abakristu niba ubishoboye uyamwihere. Umutimanama wanjye ntubinyemerera”. Ikibabaje kandi giteye agahinda, ni uko uwo mupadiri ariwe Musenyeri yimuye shishi itabona, ubundi Eriki Rukanji si ugukanja karahava. Uwabeshya ni uwavuga ko hari umukristu w’i Mushaka ukimenya iby’umutungo wa paruwasi. Eriki ariko si injiji. Ni igisambo cy’imitsi. Kugira ngo abishobore, Abakristu bose bari bamenyereye ibya paruwasi, kandi bakunda Imana, yabigijeyo, abasimbuza ab’inkomamashyi.
3. Agashya yadukanye noneho muri iki gihe, ngo ni ukwagura kiliziya ya paruwasi. Uyu mushinga w’amafuti wo urasekeje. Uroye imyanya ashaka kongera kuri kiliziya twese tuzi, ntiyajyamo n’abantu mirongo itanu (50). Nyamara ubu iterabwoba, n’inkoni bigeretse, riraca ibintu mu Bakristu b’i Mushaka. Eriki yashyizeho imisanzu ngo akurikije ibyiciro by’abantu n’ibyo bakora.
Igiteye agahinda kurushaho, ni uburyo iyo ngirwa misanzu ihambirwa ku itangwa ry’Amasakaramentu. Mperutse kunyarukira muri paruwasi imwe, numva umupadiri ari gusobanura icyaha bita Simonie. Yavugaga ko icyo cyaha ari kibi cyane, ndetse kikaba kijyana mu muriro utazima, kuko ari ubucuruzi bw’Amasakaramentu. Yongeyeho ati : “Iby’Imana ntibigurwa, twabiherewe ubuntu, tugomba kubitangira ubuntu. Ubucuruzi bw’Amasakaramentu ni Sakirirego !” Ibyo byanteye kwibaza. Harya ubundi, niba nshaka kubatirisha umwana wanjye, kuki padiri Eriki agomba kuvuga ngo niba ndatanze ibihumbi ijana sinshobora kubatirisha ? Niba nje gusaba ifishi yanjye ya batisimu, ngo babanze barebe niba naratanze umusanzu ! Niba ngomba gushyingirwa, ni uko. Yemwe no guhazwa, Eriki abaza niba abajya guhazwa baratanze umusanzu. Ibi ni ibiki koko? Twese tuzi ko tugomba kubaka kiliziya yacu, kandi abanya Mushaka twari dusanzwe tubikora. Ariko umururumba wa Eriki nta handi twigeze tuwubona. Niba rero we yarataye roho ye, twe turacyakeneye gucungura izacu.
II. Si iby’ubu : Padiri Eriki yasize umugani no mu iseminari yo ku Ruganda i Cyangugu
Akimara guhabwa ubupadiri, mbere yo koherezwa muri paruwasi ya Mushaka, Padiri Eriki yabanje kuba Econome (umunyabintu, umubitsi cg. Umucungamari) mu iseminari nto ya diyosezi ya Cyangugu iri ahitwa ku Ruganda. Abantu bahakoraga na bamwe mu baseminari bahabanye nawe, bumvise abakirisitu ba paruwasi ya Mushaka turira, batubwira ko ku iseminari naho yahasize umugani. Bahamya ko yarangwaga rwose n’ibi bintu bitatu bikurikira :
1. Kuregaguzwa. Padiri Eriki ngo akarimi ke gahora karegetse.Yahoraga ashyira Musenyeri Yohani Damaseni utugambo two guteranya bagenzi be. Icyakora ngo muri diyosezi yacu uwo muco mubi ureze cyane mu bapadiri. Ikibabaje ni uko Musenyeri asa n’ubishyigikira, cyangwa akabitera inkunga. None se wasobanura ute uburyo abapadiri baregana nk’abana, nawe agahora abatega amatwi ? Ari njye, najya mpamagara buri wese, nkamushyira imbere y’uwamundezeho, maze “imizinga ikavamo imyibano”. Ariko umenya Musenyeri wacu nawe bisigaye byaramurenze. Mperutse kumwitegerezaaaa, mbona asigaye ari amagufwa masa.
2. Amahane no kurwana. Eriki yirirwaga ahondagura abana bo mu bwoko b’Abahutu. Akabima n’amanota babaga bakoreye. Ubundi agatonesha abana bo mu bwoko bw’Abatutsi. Ibyo ngo yabikoraga agira ngo arebwe neza n’abasirikari ba FPR. Eriki yahoraga abwira abo basirikari ko ise na bene nyina bishwe n’Interahamwe, nyamara byahe byo kajya. Ubwo kandi yibwira ko ibye batabizi. Yoooho ! Abonye abo yibeshyaho ! Inkotanyi ?!!!
3. Gusahura umutungo wa seminari awushyira nyina. Icyo avugwaho cyane, ni ubusahuzi bw’inyama n’ubwo n’indi myaka atayoroheraga. Ariko ku nyama ho ngo yari aroze. Iyo mu iseminari babaga babaze itungo, padiri Eriki yakoraga ibishoboka byose agateza umwuka mubi mu bandi, kugira ngo asigare wenyine hafi y’iryo tungo. Agakata ikinyita agashyira nyina.
Uwo mukecuru umubyara atuye i Nyakanyinya, agasozi gateganye n’aka Ruganda seminari yubatseho. Ubundi hahoze ari muri Komini ya Cyimbogo. Ubu ni mu Karere ka Rusizi. Burya koko ngo “So ntakwanga akwita nabi”. Nako ndibeshye : Nzamwita ni Nzamwita koko. Ntabwo yigeze amenya se umubyara. Ngo abana b’iwabo nta n’umwe uzi ise ! Icyakora Eriki we yigize Umututsi, ndetse w’umucikacumu. Wenda birashoboka ! Uwo nyina rero, ni we wamwise “Nzamwita”. Bisobanura “Kiburazina”. Ikibazo ni ukumenya uburyo yinjiye mu iseminari, kandi numva ko kera batakiraga abana batavutse ku babyeyi bashyingiwe gikirisitu. Burya ruswa ntaho itaba. Wasanga nyina yaratanze ruswa mu bapadiri bakamwakirira umwana ! Uko yize sinkuzi. Gusa bene wabo bavuga ko yamye arangwa n’amahane, n’umwaga, nk’umwana utigeze arya ngo ahage. Uwo muco w’umururumba, ubusambo n’inda mbi byamukurikiranye na hano iwacu i Mushaka.
III. Reka nsoze mbaza !
Paruwasi ya Mushaka imaze gusenyuka burundu. Kandi nyamara muri Cyangugu ni yo yari intanga rugero. Abakristu gatolika barambiwe agasuzuguro ka Eriki ku buryo benshi bari kwigira mu yandi madini. Harya iyo padiri ananiranye, abakristu batakira nde ? Si Musenyeri ? Ubu se ko Abakristu b’i Mushaka duhora dutabaza Musenyeri agasa nutatwumva, tuzaba abande ?
Padiri Eriki nta muco mwiza n’umwe agira. Yaratinyutse akubita mugenzi we padiri Kagenza urushyi. Uyu musore w’imbaraga aramubwira ati : “Nkubahiye ko uri padiri mugenzi wanjye, mba kweretse ko utandusha imbaraga. Icyakora ntuzongere”. Ayo mahane yahoshejwe na padiri Alufonsi wahamagaje muri diyosezi, baza gutabara ! Ubu se ko padiri Alufonsi Musenyeri yamwimuye kandi ari we washyiraga mu gaciro, abo yatuzaniye Eriki niyiha kubakubita bakamwasa, iyo ntambara izahoshwa na nde ?
Twabonye ko Eriki yibaga inyama mu iseminari akazijyana iwabo. Ubu i Mushaka, ibikoresho byose padiri Ubalidi yahasize, biri kubura gahoro gahoro. Harya twe nk’Abakristu, twemerewe kuba twakwitabaza inzego za polisi zikaba zajya gusaka iwabo wa padiri Eriki, tukamenya niba atariho ibya paruwasi birengera ? Harya buriya Musenyeri aba afite uburenganzira bwo kumenya amafranga ari kuri konti ya buri mupadiri ? Aho imodoka yacu yagurishijwe ntiyaba yaragiye gutubura konti ya Eriki ?
Abanyamushaka turababaye kandi turananiwe. Iyi ni impuruza natangaga. Nimudatabara paruwasi ya Mushaka mu bihe bya vuba, birabareba. Mwe abagifite paruwasi zihagaze, muzagire Noheli nziza n’umwaka mushya muhire. Naho twe, turi kuririra mu myotsi.
Pierre Claver U.,
Umwe mu bakristu bumiwe bo muri paruwasi ya Mushaka.


c: text/html

text:
HARI IBYO TWEMERA GUSIGA DUHUNGA IBIGERAGEZO!
HARI IBYO TWEMERA GUSIGA DUHUNGA IBIGERAGEZO!
IBICE BYO GUSOMA: Zaburi ya 124; Esiteri 7:1-10; Mariko 9:42-49.
Ndabaramukije bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi turaganira ku guhunga ibigeragezo. Turibanda ku magambo agira ati:“Ukuboko kwawe nikugucumuza uguce. Ibyiza ni uko wakwinjira mu bugingo usigaranye ukuboko kumwe, biruta ko wajya muri Gehinomu y’umuriro utazima ufite amaboko yombi. N’ikirenge cyawe, nikigucumuza, ugice: ibyiza ni uko wakwinjira mu bugingo usigaranye ikirenge kimwe, biruta ko wajugunywa muri Gehinomu ufite ibirenge byombi. N’ijisho ryawe nirigucumuza urinogore. Ibyiza ni uko wakwinjira mu bwami bw’Imana usigaranye ijisho rimwe, biruta ko wajugunywa muri Gehinomu ufite amaso yombi” (Mariko 9:43-49)
Birashoboka ko ukibona intego tugiye kuganiraho wahise wibaza niba umukristo akwiye guhunga ibigeragezo aho kubyihanganira! Dukwiye kumenya ko ibigeragezo birimo amoko atandukanye, bitewe n’aho bikomoka ndetse n’impamvu yabyo. Ibigeragezo bishobora guturuka kuri twe ubwacu; ku bantu; kuri Satani; cg ku Mana. Umuntu ashobora kuba afite ikigeragezo cy’abantu bagenda bamuvuga, nyamara nawe abifitemo uruhare-kuko hari ibyo akora bituma bamuvuga. Ibigeragezo bituruka ku mwanzi Satani abiduteza agamije kutuvana mu muhamagaro w’Imana. (Mat 4: 1-11) Ibiva ku Mana ishobora kubitunyuzamo kugira ngo imirimo yayo yerekanirwe muri twe (Yohana 9:3); cyangwa kugira ngo igerageze kwizera no kwihangana kwacu (Yak 1:2-3; 1 Petero 1:6-7). Mu gihe duhuye n’ikigeragezo kiva ku Mana tuba tugomba kwihangana. Niyo mpamvu Petero atubwira ati: “Nuko rero, ababazwa nk’uko Imana ibishaka, nibabitse uwo Muremyi wo kwizerwa ubugingo bwabo, bagumye gukora neza” (1Pet.4:19). Nyamara mu gihe tubona ko dushobora guhura n’ibigeragezo twikururiye, ntituba dukwiye kubyihanganira; ahubwo tuba tugomba guhunga. Niyo nama Yesu atugira agira ati: “Ukuboko kwawe nikugucumuza uguce; n’ikirenge cyawe, nikigucumuza ugice; n’ijisho ryawe nirigucumuza urinogore.”
Yesu atugira inama yo guhunga hakiri kare ibigeragezo bigamije kutujyana muri Gehinomu. Iri jambo “Gehinomu” rifashwe uko ryakabaye risobanura “Igikombe cya mwene Hinomu”. Yesu yarikoresheje yerekeza ku gikombe cyari inyuma y’inkuta za Yerusalemu. Mu bihe bye, abatuye uwo mugi bakoreshaga icyo gikombe nk’ingarani bajugunyamo imyanda yabaga irimo intumbi z’inyamaswa n’imirambo y’abagizi ba nabi babaga bishwe. Iyo mirambo yabonwaga ko idakwiriye guhambwa mu cyubahiro mu mva. Iyo yagwaga mu muriro yarakongokaga, ariko iyo yahagamaga hejuru ntigere hasi muri icyo gisimu kirekire, yaraboraga ikagwa inyo. Birumvikana ko nta wakwishimira gutura ahantu nk’aho: “aho urunyo rwabo rudapfa kandi n’umuriro ntuzime ugasaba umuntu nk’uko umunyu usaba ibyokurya.” (Mar 9:48)
Yesu yatanze inama ko aho kugira ngo umuntu ajye muri Gehinomu yakwemera kugira ibyo atakaza nubwo zaba zimwe mu ngingo z’umubiri we; nk’amaboko, ibirenge, amaso, etc. Twambaye umubiri, kandi ingingo zacu nyinshi zirarikira ibishobora kutujyana muri Gehinomu. Niyo mpamvu Yesu atugira inama yo kwirinda ibibi imibiri yacu irarikira hakiri kare tugifite uburyo. Ntitugomba na rimwe kwishora mu bigeragezo. Ibuka igihe Satani yabwiraga Yesu ati: “Niba uri Umwana w'Imana; ijugunye hasi; kuko handitse ngo: ‘izagutegekera abamarayika bayo, bakuramire mu maboko yabo, ngo udakubita ikirenge ku ibuye.’" (Mat 4:6) Yesu ntabwo yijugunye hasi! Nubwo Bibiliya ivuga ko ibigeragezo ari rusange ku bantu, ntaho ivuga ko dukwiriye kubyijugunyamo. Bibiliya igira iti: “Umuntu niyoshywa gukora ibyaha ye kuvuga ati ‘Imana ni yo inyoheje’, kuko bidashoboka ko Imana yoshywa n’ibibi, cyangwa ngo na yo igire uwo ibyohesha.” (Yak 1:13) Dukwiye kumenya ibigeragezo bitunesha maze tugakuraho ikintu cyose cyatuma duhura nabyo (nk’inshuti mbi, ibisindisha by’uburyo butari bumwe, zimwe mu mbuga nkoranyambaga; etc).
Yesu atubwira ko mu gihe ingingo zacu ziducumuza dukwiye kuzica tukazijugunya kure aho kugira ngo ubugingo bwacu buzajye muri Gehinomu. Niba bimeze bityo, birumvikana ko dukwiriye guhunga inshuti zidushora mu ngeso mbi. Pawulo yandikiye Abakorinto ati: “Ntimuyobe, kwifatanya n’ababi konona ingeso nziza.” (1 Abakor 15:33) Reba urugero rwa Yosefu ku bijyanye no kwemera kugira ibyo dusiga duhunga ibigeragezo, mu Itangiriro 39:1-12. Igihe yageragezwaga n'umugore wa Potifari agamije kumushora mu busambanyi, Yosefu yaremeye asigira uwo mugore umwenda we arahunga, arasohoka: “Uwo mugore afata umwenda we aramubwira ati ‘Turyamane.’ Amusigira umwenda we arahunga, arasohoka”. (Itang 39:12) Salomo nawe atanga inama nk’iyo agira ati: “Cisha inzira yawe kure y'uwo mugore; kandi ntiwegere umuryango w'inzu ye. Ntukunde ko umutima wawe utanyukira mu nzira ze, ntukayobere mu migenzereze ye.” (Imig 5:8; 7:25) Aho kugirango ubusambanyi bukurimbuze wakwemera ugahomba inshuti mwabukoranaga; kimwe n’uko aho kugira ngo inzoga zigucumuze wakwemera guhomba abo mwazisangiraga. Pawulo yandikiye Abafilipi ati: “Nyamara ibyari indamu yanjye nabitekereje ko ari igihombo ku bwa Kristo, ndetse n’ibintu byose mbitekereza ko ari igihombo ku bw’ubutunzi butagira akagero, ari bwo kumenya Kristo Yesu. Ku bw’uwo nahombye ibyanjye byose, ndetse mbitekereza ko ari amase kugira ngo ndonke Kristo”. (Abaf 3:7-8)
Guhunga ibigeragezo by’umubi ni ihame! Niyo mpamvu Yesu yatwigishije ngo tujye dusengera ibigeragezo tuvuga tuti: "Ntuduhane mu bitwoshya, ahubwo udukize Umubi." (Mat 6:13) Kugira ngo tubashe guhunga, tugomba kwemera kugira ibyo dusiga inyuma, aho kugira ngo bizatujyane muri Gehinomu. None se mwene Data, waba ugize icyifuzo cyo kugira ibyo usiga byajyaga bigucumuza, aho kugira ngo bizakurimbuze? Ibuka ko uyu mubiri twambaye ari ubusa kandi uzabora nitumara gupfa. Uhereye uyu munsi, girana isezerano n’ingingo z’umubiri wawe (amaso, ururimi, amaboko, amaguru, inda, igitsina,...) ko zitazongera kugucumuza. (Yobu 31:1)
Ndangije ngushimira ko wafashe umwanya wo gusoma, ukumva, kandi ugasobanukirwa n’ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 26/09/2021
Arch. SEHORANA Joseph
C/o EAR/Diocese Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Add a comment

robotstxt: allowed

filter: keep


text:
Inyigisho yo ku wa mbere, Icyumweru cya 23 gisanzwe, C, 2013
Ku wa 09 Nzeri 2013
Mwayiteguriwe na Padiri Théoneste NZAYISENGA
AMASOMO: 1º. Kol 1,24-2,3; 2º. Lk 6,6-11
Kuri uyu wa mbere w’icyumweru cya 23 gisanzwe Yezu Kristu akomeje kuzuza umugambi w’Imana wo gukiza abantu.
-
Ku wundi munsi w’Isabato Yezu yinjira mu isengero, arigisha:
Iyi mvugo y’umwanditsi w’Ivanjili itwereka akamenyero n’ubudahemuka bwa Yezu. Buri Sabato yajyaga mu ngoro, mu isengesho. Biratwibutsa natwe mbere na mbere ubudahemuka bwagombye kuturanga mu migambi yacu no mu masezerano twagiriye Imana.
-
Ubwo hakaba umuntu ufite ikiganza cyumiranye.
Ubusanzwe ibiganza tubikoresha dushaka ikidutunga,twihereza cyangwa duhereza abandi, cyangwa se dutanga umugisha. Kumirana ikiganza ni ukutagira icyo wimarira cyangwa se wamarira abandi. Muri make ni ukubura uko wigira. Uwashyira mu nyurabwenge yakumva neza uburyo uyu muntu atari ababaye gusa ahubwo yari ababaje. Nyamara Abigishamategeko n’Abafarizayi ntacyo byari bibabwiye.
-
Abigishamategeko n’Abafarizayi bakamugenzura ngo namukiza babone icyo bamurega.
Muri iki gihe usanga ibikorwa bibi binyuranye bivugwa hirya no hino ku maradiyo no ku mateleviziyo ndetse ugasa bamwe bishimye ngo havuzwe noneho amakuru ashyushye. Nyamara igikorwa cyiza cyakozwe ntawe ukitaho, ngo kivugwe cyangwa ngo gihabwe agaciro.
Uku kugenza no kugenzura Yezu by’Abafarizayi n’Abigishamategeko ntibyatewe n’urukundo bakunda Imana na mugenzi wabo, ahubwo byatewe no gukomeza kumvira muntu w’igisazira ubatuyemo. Koko rero, iyobokamana ridaha agaciro umuntu, ngo ryite ku bakene, abarwayi, imbabare n’indushyi ntacyo rimaze. Umuntu ntashobora gukunda Imana atabona, atabanje gukunda mugenzi we babana mu buzima bwa buri munsi.
-
Abwira umuntu wari ufite ikiganza cyumiranye ati:” Haguruka uhagarare hano hagati!”
Ivanjili ntitubwira ko ari umurwayi wasabye Yezu kumukorera igitangaza. Ahubwo Yezu Kristu ubwe ni we wafashe iya mbere kubera ko umutima we uhorana inyota yo kwakira abababaye no kubahoza. Dukwiye rwose guhagurukira isengesho ngo dusabe inema yo gukunda no kwita ku mbabare n’indushyi. Ni na byo inama nkuru ya Vatikani ya II mu nyandiko yayo “Kiliziya muri ibi bihe turimo”, igika cyayo cya 1 igarukaho:”Ibyishimo n’amizero, ishavu n’agahinda by’abantu b’iki gihe cyane cyane abakene n’iby’abandi bose bababaye, ni na byo byishimo n’amizero, ishavu n’agahinda by’abigishwa ba Kristu”.
-
Reka mbabaze: icyemewe ni ikihe? Ari ukugira neza cyangwa kugira nabi ? kwica umuntu cyangwa kumukiza?
Abafarizayi n’Abigishamategeko bibwiraga ko kutagira icyo bakora ku isabato n’iyo byaba ari ugukiza umuntu ko aribyo kubaha Imana by’ukuri. Byongeye ntabwo Yezu yigeze arwanya na rimwe icyubahiro abafarizayi bahaga Imana, ahubwo yifuza ko byose bigirirwa ikuzo ry’Imana n’umukiro w’abantu bose. Ni yo mpamvu Yezu atihambira kuri iyi migenzerere ya gifarizayi akabwira uwumiranye ikiganza ati:”Rambura ikiganza cyawe”.
-
Ese turasabwa iki?
Bavandimwe hari benshi tubana bumiranye ibiganza cyangwa se natwe ibiganza byacu ugasanga byarumiranye. Kubera ko bidakora ngo bishake ikidutunga, bifashe abakene cyangwa ngo bitange umugisha ahubwo bigakora amahano. Pawulo Mutagatifu aratwibutsa ko kwitangira abandi ari ukuruhira Kristu maze ibyari bibuze mu mibabaro ye tukabyuzuriza mu mubiri wacu,tubigirira umubiri we ariwo Kiliziya.
Umubyeyi Bikira Mariya aduhakirwe, abatagatifu Petero Klaveri, Alani,Omeri na Gorgoni twizihiza none badusabire.
Padiri Théoneste NZAYISENGA


text:
Umuco
Itangazwa rya Repubulika y’u Rwanda. Amateka y’uko byagenze (Inkomoko, n’abayagizemo uruhare…)
By Innocent Nsengimana on 31 mars 2021
Ku italiki ya 28 Mutarama 1961, u Rwanda rwabaye Repubulika; ubutegetsi bwari bushingiye ku bwami burasezererwa. Ubu hashize imyaka 60. Mu bushakashatsi nkora ku mateka y’u Rwanda, maze kwandika ibitabo bitatu ku birebana n’amateka yaranze u Rwanda muri iriya myaka ya za 50-60. Muri ubwo bushakashatsi nifashishije ahanini inyandiko z’umwimerere (Documents d’Archives) abategekaga icyo gihe […]
Posted in Ahabanza, Amakuru, Amateka, Umuco | Tagged Guy Logiest, Parmehutu
Umukiza
By Evariste Nsabimana on 21 décembre 2020
Umukiza uvutse aje kuruvura Umuvumo rwavumwe rukivuka Arawukura ukuke ukuke amenyo Maze mu bihanga ahangemo ihwa Ngo lihandure amahano yose ahamera Ahite ahumana arware ubuhumyi Ubudahunyeza ukundi i Rwanda ; Tuzarutaha umwaka utaha dutaraka Dutambuka turi abantu bo kwa Muntu Impande zose tuvuza impundu izi z’Impakanizi Ndetse n’impanda zikoroma impinga zose Nibwo Ubumuntu buzatamba […]
Posted in Ahabanza, Amakuru, Umuco | Tagged Evariste Nsabimana, Rwanda, umukiza
Umwami n’umuntu ni uyu nguyu
By Evariste Nsabimana on 6 septembre 2020
Ilibuliro Mvuge Gisanura utuma basamura Tumuhe ibnze tureke abanze Aruta Ruganzu ubaka intorezo maze akasa Arusha Rwabugiri w’inkotanyi ugira cyane Uyu ni we witwa Imana y’i Rwanda. Mbonye umwami uzi iby’ubwami ubirusha abandi Uwo ni Mibambwe Sekarongoro ni Gisanura Umuzirakuvusha usa n’Imana ni yo yamwimitse Akaba […]
Posted in Ahabanza, Amateka, Umuco | Tagged Gisanura, Mibambwe Sekarongoro
Politiki n’amoko mu Rwanda
By Innocent Nsengimana on 27 août 2020
Ingingo irebana n’amoko mu Rwanda ikomeje kugibwaho impaka n’abantu b’ingeri nyinshi. Ahanini ingorane zikunze guturuka ku kutamenya amateka y’imihindagurikire y’ikoreshwa ry’ijambo « ubwoko » ku bijyanye n’umuryango nyarwanda. Ikindi gitera ingorane ni ukutamenya itandukanyirizo lili hagati y’ibyitwa ubu « amoko », ni ukuvuga abasinga, abazigaba, abatutsi, abatwa, abahutu, ababanda, abacyaba, abasindi…, isano bifitanye n’ukuntu byakoreshejwe muri politiki. Iyi nyandiko […]
Posted in Ahabanza, Amakuru, Amateka, Umuco | Tagged amoko, hutu, Tutsi
Umugani wa Gashyende n’inshinzi
By Amakuru ki ? on 27 mai 2019
http://www.musabyimana.net/20190527-umugani-wa-gashyende-ninshinzi/
Rwanda Day /Atlanta : Politiki ya Kagame yo kwihesha agaciro ihishe iki?
By Amakuru ki ? on 21 septembre 2014
Ubwo yari Atlanta muri Leta zunze ubumwe z’Amerika, Kagame yongeye gusubira muri ya magambo ngo « twiheshe agaciro ». Ku babisesengulira hafi, ariya magambo usanga ari nk’isiri aba aciriye agatsiko ke k’abicanyi ngo bakomeze gutsemba abanyarwanda. Nawe se wakwihesha agaciro ufata abantu, abaturage bawe, ukabashimuta, ukabazimiza, imirambo yabo ukanaga mu ruzi, warangiza ngo twiheshe agaciro. Inkomoko y’ijambo […]
Posted in Amakuru, Amateka, Umuco | Tagged kagame paul, Rwanda Day Atlanta
Yagaruye Ubuyanja
By Amakuru ki ? on 13 décembre 2011
Uyu mugani bawucira ku muntu warwaye akamererwa nabi cyangwa uwazironzwe n’umukeno : abo bombi, ali ukize iyo ndwara y’ubujyahabi ali n’ukiranutse n’ubukene, iyo bazahutse bakabyibuha, uwo babonye baravuga ngo “Yagaruye ubuyanja !” Byavuzwe n’abagombozi bo ku Musamo mu Nduga; ahasaga umwaka w’i 1300. Icyo gihe, Ruganzu Bwimba yali amaze gutabara bucengeli i Gisaka, u Rwanda […]
Posted in Umuco | Tagged cyenge, Cyilima, Gasabo, musambira, nduga, ubuyanja
Imbwa za Lyangombe
By Amakuru ki ? on 13 décembre 2011
Mu bitekerezo byanditswe na Musenyeri Aloyizi Bigirumwami (1987), dusangamo ko Lyangombe yari umwana w’ikinege. Akaba mwene Babinga ba Nyundo. Nyina Nyiraryangombe yaje ari umusumbakazi avuye kwa Bigaragara. Ashakwa na Babinga, amubyaraho Lyangombe. Lyangombe yari umuhigi. Afite imbwa nyinshi ari zo : Bakosha Badahannye, Uruciye mu nsi ntamenya ikirurimbere Nyakayonga, Babikana umuranzi uruguma, Babika mu rwina n’umuriro, […]
Posted in Umuco | Tagged Aloys Bigirumwami, Binego, imandwa, imbwa, Kagoro, Lyangombe
Ageze Ahalindimuka !
By Amakuru ki ? on 7 décembre 2011
Uyu mugani bawuca iyo babonye umuntu wali ufite ibintu hanyuma akaga kakabimumaraho agasonza isangu; ni bwo bavuga ngo «Naka ageze ahalindimuka ! » Wakomotse kuli Rugara w’i Giseke na Nyagisenyi ho mu Busanza (Butare); ahagana mu mwaka1900. Mbere y’aho ku ngoma ya Rwogera, hateye inzara bayita Rwarugereka aliko ikomera ku ngoma ya Rwabugili. Ubwo mu karere ka […]
Posted in Umuco | Tagged Bufundu, busanza, Gikongoro, Kinyamakara, Rukondo
Umutoma wa Noheli
By Amakuru ki ? on 7 décembre 2011
MUKANOHELI Mutesi utatse uburanga Umwari w’ikimero n’ubuhanga Karabo kera kagira ibanga Amaso yawe agaba umutuzo Nkumva nagupfumbata mu gituza Ongera umwenyure mbone gutuza Hogoza ryanjye umbere umuhoza Ejo hacu twembi hatembe ineza L’Amour fait très bon, tu sais? Ihogoza ryanjye nzaruguhata ususuruke. Gilles NTAHOBATUYE Twabikuye : Igitondo.com
Posted in Umuco | Tagged amour, Mukanoheli, Noheli


text:
Udusebe ku gifu (cyangwa gastric ulcers) ni indwara ibabaza cyane, irangwa n’udusebe dushobora kuza mu gifu cg amara mato. Utu dusebe tuza ahanini bitewe n’uko ururenda rurinda igifu aside nyinshi ruba rwagabanutse, nuko ya aside igatangira kwibasira ingirangingo z’igifu no gucaho udusebe.
Iyi ndwara ishobora kuvurwa igakira, gusa iyo utivuje ishobora kuvamo ikindi kibazo gikomeye cyane.
Soma birambuye byinshi kuri iyi ndwara n’uko wahangana nayo hano https://umutihealth.com/udusebe-ku-gifu/
Hari bimwe mu bimenyetso bishobora kukwereka ko udusebe ku gifu twatangiye kukwibasira
Ibimenyetso by’udusebe ku gifu
Uburibwe mu gifu
Uburibwe mu gifu, ni kimwe mu bimenyetso byihuse bishobora kukwereka ko igifu cyawe cyugarijwe n’udusebe; kumva uribwa mu gifu, cg wagira ngo hari ibintu bigutwika. Utu dusebe tuza ku gifu cg amara mato, tukurya bitewe n’ikorwa ry’aside mu gifu; nko mu gihe witegura kurya cg nijoro kuko aribwo usanga ikorwa cyane, nibwo uburibwe bukunze kwiyongera. Akenshi iyo hagize icyo urya, ubu buribwe bishobora kugabanuka.
Ikirungurira no kumva ibyo wariye bigaruka
Bitewe nuko utu dusebe iyo duhuye n’aside yo mu gifu, bitera uburibwe, bishobora no gutuma ibyageze mu gifu, bikiri mu igogorwa byakongera kuzamuka mu muhogo, kandi kubera biba byivanze n’aside, ushobora kumva bitwika, aribyo bibyara ikirungurira.
Ibi bimenyetso byo kugarura ibyo wariye n’ikirungurira, bishobora guherekezwa no guhora wumva utumbye, utura imibi cg wumva amara yinyagambura cyane mu nda.
Mu gihe urwaye udusebe ku gifu hari ibyo kurya ugombwa kwirinda, bimwe muri byo ni ibi bikurikira https://umutihealth.com/uburwayi-bwudusebe-ku-gifu/
Uburibwe bw’umugongo cyangwa mu gatuza
Yego nibyo, udusebe ku gifu dushobora gutera uburibwe bw’umugongo cg ukabyumvira mu gatuza. Ntuzabyitiranye n’uburibwe bw’umugongo busanzwe.
Iyo utu dusebe twamaze no kwibasira amara, uburibwe bishobora kurushaho gukara no kumara igihe kinini.
Kuko utu dusebe iyo twamaze kuza, tudahagarara bitewe n’ikidutera, dushobora kurushaho kwangiza igifu, bityo ugahorana uburibwe budashira kandi bugenda bwiyongera. Aha ni ngombwa kugana kwa muganga.
Kwituma cyangwa kuruka amaraso
Birumvikana ko ingirangingo z’igifu zibamo amaraso, uko zigenda zicika udusebe niko amaraso ashobora kuva, akaba yasohoka urutse cg ugiye ku musarane.
Uko aside yiyongera, niko ingirangingo zirushaho kuva amaraso menshi niba ubona ibyo wituma bifite ibara ryijimye, bishobora kwerekana ko mu gifu cyangwa amara hari kuva amaraso. Niba uruka utubumbe duto duto tw’amaraso nabyo bishobora kukwereka ko mu gifu hari kuva amaraso.
Ibi byose ukibibona ni ngombwa kwihutira kwivuza hakiri kare.
Guhorana iseseme n’igogorwa rigenda nabi
Udusebe ku gifu dushobora kongera ibyuka byinshi mu gifu n’igogorwa rikagenda nabi, ibi nibyo bikunze gutera kenshi isepfu no gutura imibi igihe uri kurya cg umaze kurya.
Iseseme yo akenshi iterwa n’urugero rutaringaniye rw’aside yo mu gifu, ishobora kuza iringaniye cg ikomeye cyane, kenshi ikunze kuza mu gitondo, nk’igihe utaragira icyo ufata.
Omeprazole ni umwe mu miti yitabazwa mu kuvura udusebe ku gifu, soma byinshi kuri uyu muti n’uko ukoreshwa https://umutihealth.com/omeprazole/
Source: umutihealth.com
[email protected]


text:
WASAC irategura igishushanyombonera cy’amazi mu gihugu hose
Yanditswe na MUTUNGIREHE SAMUEL
Umuyobozi Mukuru w’Ikigo k’Igihugu gishinzwe amazi, isuku n’isukura (WASAC), Eng. Aimé Muzola, atangaza ko mu rwego rwo kumenya uko igihugu gihagaze ku bijyanye n’amazi n’ibikorwa by’isuku hari gutegurwa igishushanyombonera kizerekana neza aho igihugu gifite amazi n’aho ashobora gukurwa kugira ngo ahabwe abaturage.
Mu kiganiro n’abanyamakuru, Eng. Aimé Muzola yavuze ko icyo gishushanyo kizatanga n’uburyo igenamigambi ry’Ikigo WASAC rizakomeza gukorwa mu myaka iri imbere.
Ati: “Ni igishushanyombonera cy’amazi mu gihugu hose, ndetse n’ik’isuku mu gihugu hose. Cyaratangiye, kizarangira mu ntangiriro z’umwaka utaha, 2019, aho tuzaba tuzi neza agace ku kandi aho dufite amazi n’aho tutayafite ndetse n’aho twayakura kugira ngo duhe abaturage amazi.
Icyo gishushanyombonera kizakomeza kandi kiduhe ishusho y’uburyo igenamigambi ryacu rizakomeza gukorwa cyane cyane ko ari igishushanyo gifite intumbero ya 2050; kikazajya kidufasha cyane uko Abaturarwanda biyongera mu duce dutandukanye no kumenya uko tubaha amazi n’aho twayakura”.
Umuyobozi wungirije w’ikigo WASAC, ushinzwe gukwirakwiza amazi mu bice by’icyaro, Muhumuza Giselle, avuga ko mu byaro hari aho imiyoboro 945 muri yo 513 ikora neza kuva ku isoko kugera ku ivomo rya nyuma ritanga amazi.
Agaragaza ko mu bice by’icyaro hari imishinga 14 minini n’undi mushinga watangijwe uyu mwaka wo gusana imiyoboro idakora neza.
Ati “Uyu mwaka turatangirana n’imiyoboro 44 ariko ni yo twashoboye kubonera amafaranga mu ngengo y’imari”.
Mu bice WASAC ivuga ko birimo ibibazo bikomeye by’amazi birimo Akarere ka Nyagatare, Gicumbi, ibice by’amayaga, igice cy’Akarere ka Gisagara n’igice cy’Akarere ka Ngororero na Nyabihu bitewe n’aho biherereye nko mu misozi n’ahandi.
Zimwe mu mbogamizi ikigo WASAC kivuga ziri muri gahunda yo kugeza amazi meza ku baturage, zirimo kuba abantu bose bataritabira kujya mu midugudu bikagorana kubagezaho amazi, ikibazo cy’amasoko y’amazi agenda akendera n’ikibazo cyo kuba hari aho amazi yagejejwe ariko ibikorwa remezo bidacunzwe neza n’ababikoresha.
Ikigo WASAC kivuga ko mu mujyi wa Kigali gifite ahantu hatatu hari inganda zitanga amazi, zose zifite ubushobozi bwo gutanga amazi angana na m3 105 000 ku munsi.


text:
Amaraso niyo akuraho icyaha
Abantu benshi bakunze kwibwira ko iyo bacumuye bagasaba Imana imbabazi ihita ibababarira ako kanya, ariko mu byukuri iyo usomye Bibiliya usanga Imana yarashyizeho uburyo bwayo bwo gukuraho icyaha, ntabwo gahunda yashyizeho yo kubabarirwa ibyaha ari ugusaba imbabazi nk’uko benshi babyibwira, ahubwo ni uko icyaha cyose ukoze gihanirwa, bivuzengo igihano cy’icyaha ni urupfu ( Abaroma 6:23 ), Kandi ntihabaho kubabarirwa ibyaba hatamenetse amaraso nk’uko byanditse mu baheburayo 9:22.
Ni uko rero ukoze icyaha wese agomba gupfa urupfu rw’iteka(Gutandukanywa n’Imana iteka ryose kuko Imana ari ubuzima bw’iteka), icyo gihano yazakirangiza akabona kubabarirwa. Ariko urupfu rw’iteka kuko ari urupfu rudashira ubwo ntiyazigera aruvamo, ariyo mpamvu byitwa kurimbuka. Imana ubwo yagendanye n’abisirayeli ntabwo yababwiye ngo bajye bayisaba imbabazi izajya ihita ibababarira, ahubwo yabahaye amabwiriza yo kumena amaraso y’ibindi binyabuzima mu cyimbo cyabo, kugirango ibyaha byabo bibone kubabarirwa, kuko hatabaho kubabarirwa icyaha hatavuye amaraso(Abaheburayo 9:22). ibyo wabisanga mu balewi 17:11 hati “Kuko Ubugingo bw’Inyamaswa buba mu maraso, nanjye nyabahereye gusukwa ku gicaniro ngo abe impongano y’ubugingo, ayihindurwa n’ubugingo buyarimo.“; Mu byukuri iyo gusaba imbabazi biba bihagije ngo tubabarirwe ntabwo Imana yari kubaha amabwiriza yo kumena amaraso nk’Impongano y’ibyaha byabo, ariko niko biri, ubwo niba wakoze icyaha ukeneye kubabarirwa usabwa kujyana amaraso nk’impongano y’icyaha cyawe, iyo abuze ubwo ubugingo bwawe bukomeza kubarwaho icyaha ibihe byose, ariyo mpamvu batambaga ibitambo byo guhongera ubuzima bwabo.
Gusa Ubugingo bw’amatungo bwari ubuzima bushira, niyo mpamvu butabashaga gukuraho ibyaha by’abantu burundu (Abaheburayo 10:4) , byabasabaga guhora bazana amaraso yo kubahongera imbere y’Imana buri gihe. Umwami Yesu Kristo aje ibyo byose byarahagaritswe, kuko niyo mpamvu nyamukuru yamuzanye, yaje kumena amaraso ye y’ubugingo bw’iteka kugirango duhabwe imbabazi z’ibihano by’iteka twari dukwiye, Amaraso ye niyo yozaho abantu ibyaha byabo burundu, nta kindi cyabakuraho icyaha na kimwe muri iyi si. Ibitambo bya cyera byari ibishushanyo by’ibyari bikwiye kuba (Abaheburayo 10:1; Abakolosayi 2:17 ) , Kristo amaze kuza ubwuzuro bw’Imbabazi z’Imana buraboneka ( Matayo 26:28, Yohana 6:55 ) , uwakiriye mu kwizera ayo maraso kristo yamennye ku musaraba nk’impongano y’ibyaha bye byose niwe uba ukijijwe umujinya w’Imana ( Abaroma 3:25; Abaroma 5:9; Abefeso 1:7; Abefeso 6:13 )
Kubabarirwa ibyaha kwa nyako rero ni ukwakira ayo maraso Kristo yamennye ku bwacu ngo tubeho. Kuyakira nta kundi ni ukwizera gusa ko Kristo yaje mw’isi amena amaraso y’ubugingo bwe bw’iteka kugirango ubabarirwe igihano cy’iteka wari ukwiye; Ubu nta cyaha kikikubarwaho, byose byishyuwe ku musaraba n’amaraso ya Kristo. Nta cyaha wakora cyarusha imbaraga amaraso ya kristo, icyo usabwa ni ukumwizera gusa ngo ubone ubugingo, nta kindi. ( Yohana 3:14 – 18; Yohana 6:28-29; Abaroma 3:24-26; Abagalatiya 2:16; Abefeso 2:8-9; Abagalatiya 2:16 )


text:
Kwibohora 27: Umudugudu w’icyitegererezo watashywe muri Musanze usobanuye icyizere
Uwo mudugudu w’ikitegererezo uherereye mu Mudugudu wa Nyejoro, mu Murenge wa Kinigi, ukaba waratashywe ku mugaragaro ejo tariki ya 4 Nyakanga 2021, mu rwego rwo kwizihiza umunsi mukuru ngarukamwaka wo kwibohora.
Mu ijambo Perezida wa Repubulika Paul Kagame yavuze ku munsi wo ‘Kwibohora 27’, yagarutse kuri uwo mushinga wo kubaka inzu zihabwa imiryango ikennye, avuga ko ibyo ari bimwe mu bikorwa by’iterambere bitanga icyizere kandi byemeza ko igihugu kita ku baturage n’abaturage bakita ku gihugu.
Perezida Kagame ashimira ingabo yagize ati “Umudugudu w’icyitegererezo ‘The Kinigi Model Village’ watashywe none, hamwe n’indi mishinga igenewe gufasha abaturage yakozwe n’Ingabo zacu ku bufatanye n’ibindi bigo, bigaragaza ubumwe bwacu nk’Abanyarwanda kandi twabigize umuco”.
Umudugudu w’ikitegererezo wa Kinigi ugizwe n’inzu 2 zirimo 24 n’ibyumba bibiri byo kuraramo muri buri nzu, hakaba n’izindi nzu 4 zirimo inzu 24, harimo ibyumba byo kuraramo bitatu muri buri nzu, ikaba irimo televiziyo, radiyo, intebe n’ameza mu ruganiriro na Gaz yo gutekesha.
Uwo mudugudu kandi ufite ikigo nderabuzima gifite aho basuzumira, aho bafatira imiti ‘pharmacy’, Laboratwari, ahavurirwa amaso, aho bapfukira ibisebe n’ibindi byoroheje ‘minor surgery’, naho bafashiriza abakeneye kugororwa ingingo n’ibindi.
Muri uwo Mudugudu harimo amarerero y’abana b’incuke (ECDs), amashuri abanza ndetse n’amashuri yisumbuye.
Mu rwego rwo kuzamura imibereho myiza y’abatujwe muri uwo mudugudu, bahawe inkoko 800 zo korora, ikiraro cy’inka kirimo izigera ku 102 n’icyumba kibikwamo ibiryo byazo, umurima w’imbuto n’imboga ndetse bashyiriweho n’agakiriro. Muri uwo Mudugudu kandi bafite amazi n’umuriro ndetse n’umuhanda urimo kaburimbo.
Gen. Murasira Albert, Minisitiri w’Ingabo z’u Rwanda watashye uwo mudugudu ku mugaragaro, yagize ati “Birazwi ko uyu munsi twizihiza umunsi mukuru wo kwibohora, ibyo bigizwe n’ibintu byinshi harimo, umuhate w’ingazo z’u Rwanda ‘RDF’ mu gukorana n’abaturage mu kubaka ibikorwa bigamije iterambere ry’igihugu nk’uyu mudugudu w’icyitegererezo twatashye uyu munsi. RDF izahora imbere mu kuzamura igihugu ifatanyije namwe”.
Lt. Gen. Mubarak Muganga, Umugaba mukuru w’ingabo z’u Rwanda, yasabye abahawe izo nzu kuzifata neza, bagakoresha ibyo bahawe byose mu kwiteza imbere ubwabo.
Yagize ati “Kugira uruhare mu iterambere ry’igihugu ni inshingano za buri wese. Mwahawe impano izasanzwe, mugomba kujya mukurikirana ibi bikorwa remezo mwahawe, mukabyitaho, mukabikoresha kugira ngo bibageze ku iterambere. Icyerekezo u Rwanda rufite ni ukugira abaturage batekanye, bahuje, bateye imbere kandi bashoboye kwigira”.
Umudugudu w’ikitegererezo wa Kinigi wubatswe na Minisiteri y’Ingabo ku bufatanye na Minisiteri y’Ubuzima, Minisiteri y’imari n’igenamigambi, Minisiteri y’ikoranabuhanga, Minisiteri y’ubuhinzi n’ubworozi, Minisiteri y’ubucuruzi na Minisiteri y’ibikorwa remezo.
Muri urwo rwego rwo kwizihiza umunsi wo kwibohora kandi, Minisiteri y’Ingabo yubatse umudugudu w’icyitegererezo mu Murenge wa Kinihira mu Karere ka Gicumbi mu Ntara y’Amajyaruguru, uwo mudugudu ukaba uzatuzwamo imiryango cumi n’ibiri (12).
Minisitiri w’Ubutegetsi bw’igihugu, Gatabazi Jean Marie Vianney, na we wari kumwe na Minisitiri w’Ingabo bataha uwo mudugugu w’ikitegererezo wa Musanze, yagize ati “Mu myaka 10 ishize, twajyaga dutaha imidugudu y’ikitegererezo igizwe n’amazu make cyane, ariko ubu noneho twatangiye kubaka inzu, zigerekeranye zubatswe ku butaka buto kandi zigatuzwamo abantu benshi”.
“Uyu mudugudu w’icyitegererezo mushya, uzatuzwamo abantu bagera kuri 600 batujwe ku butaka bugari. Abahatujwe bazafashwa gukoresha neza ubwo butaka ariko batuye hamwe, ibyo bikazamura ubumwe bwabo, kuko ni bwo Guverinoma iharanira. Uyu ni umunsi udasanzwe ku baturage b’Umurenge wa Kinigi bahawe ibikorwa remezo byiza cyane”.
Yongeyeho ko abatujwe muri uwo mudugudu w’icyitererezo bazajya basura imirima yabo yasigaye aho bimuwe.
Umudugudu w’Icyitegererezo wa Kinigi ubaye uwa 82 Leta y’u Rwanda yubatse guhera mu 2016. Umunsi mukuru wo kwibohora uyu mwaka, ufite insanganyamatsiko igira iti “Dufatanyije tugera ku iterambere”.
Minisitiri Gatabazi yagize ati “Abahawe izo nzu bazifiteho uburenganzira, tuzabaha ibyangombwa byemeza ko ari izabo, bashobora kuzitangaho ingwate mu gihe bagiye gusaba inguzanyo muri za Banki. Gusa tubagira inama yo kutazigurisha cyangwa se ngo bananirwe kuzitaho.Twagiye tubona cyangwa tukumva aho abantu bahawe inzu, nyuma bakazigurisha ku biciro byo hasi cyane. Ibyo ni bibi”.
Ati “Guverinoma ntizaza kubasanira inzu cyangwa ibindi bikorwa mwahawe, abazihawe bagomba gukora ku buryo biteza imbere ubwabo, uyu mudugudu washyizwemo imishinga y’iterambere, nk’ubworozi bw’inka, inkoko ndetse n’imirima”.
Umudugudu w’icyitegererezo wa Kinigi uje usanga uwa Rweru, Karama, Gikomero, Gishuro, Horezo n’indi.


text:
Imana yita kuri buri gice kigize ubuzima bwacu
Yanditswe na: Ubwanditsi
2020-05-08 04:56:00
Umwuka w’Imana ari kuri jye, kuko uwiteka yansize amavuta ngo mbwirize abagwaneza ubutumwa bwiza, yantumye kuvura abafite imvune mu mitima no kumenyesha imbohe ko zibohowe no gukingurira abari mu nzu y’imbohe (Yesaya 61:1)
Bibiliya itwigisha ko Yesu yaje gukiza ibikomere byacu, gukiza imitima yacu yamenetse, kuduha icyubahiro aho kuba ivu n’amavuta y’ibyishimo aho kuboroga. (Yesaya 61.1-3) Abakristo benshi bazi uyu murongo kandi bazi ko Imana ishaka kubakiza indwara zabo z’umubiri no mu mwuka, ariko hariho byinshi birenze ibyo Imana yibwira kutugirira.
Yesu arashaka kugukiza aho ubabara hose:
Mubyukuri, amarangamutima yacu nayo ni igice cyacu bityo rero dushobora kurwara no kumererwa nabi . muri iyi minsi isi yuzuyemo abantu bababaye kandi bafite marangamutima yangiritse . Impamvu ziyi mibabaro akenshi ni ihohoterwa, kwangwa, gutereranwa, guhemukirana, kubeshya, guca imanza, kunegura cyangwa indi myitwarire ibabaza ituruka kubantu badukikije.
Ubu bubabare bwo mumarangamutima burashobora kubabaza kuruta ububabare bwumubiri kuko abantu batekereza ko bagomba kubuhisha bakigira nkaho atari ukuri. Niba ufite igikomere cyamarangamutima mubuzima bwawe, ugomba kumenya ko Yesu ashaka kugukiza. Ntugakore amakosa yo gutekereza ko Imana ishishikajwe gusa nubuzima bwawe bwumwuka numubiri. Muzanire ibikomere byawe. Yesu arashaka kugukiza, aho ubabara hose.
Isengesho ry’uyu munsi:
Mwami, urakoze kwita kubice byose byimibereho yanjye harimo amarangamutima yanjye. Ndyamye ku birenge byawe imibabaro yanjye yose n’ibikomere byanjye. Nzi ko ushobora kunkiza no kungarura. Amen.
Source: www.topchretien.com


text:
Buri wese aba yumva iteka yaba mu rukundo rurambye, byaba byiza rukazavamo kubana n’uwo yihebeye, bakabana akaramata. Hari igihe umukobwa akundana n’umusore ariko urukundo uwo musore amukunda atari ururambye.
Hari bimwe mu bimenyetso bigaragaza mwene uwo musore, ugukunda urukundo rutazaramba nk’uko tubikesha urubuga Elcrema:
1. Buri gihe iyo habaye ibibazo, agukangisha kubivamo
Iyo mugiranye ikibazo iteka, umusore mukundana akubwira ko yumva ashaka ko urukundo rwanyu ruhagarara. Umusore nk’uwo abivuga kuko atiteguye gukundana nawe igihe kirekire. Ubyiteguye, aharanira ko ikibazo cyose cyaba igikomeye cyangwa icyoroshye mugikemura, urukundo rwanyu rugakomeza.
2. Ahora yirinda ko wahura n’inshuti ze cyangwa umuryango we
Umusore witeguye gukundana nawe igihe kirekire, aharanira iteka kukwerekana mu muryango we, akakwereka inshuti ze. Ikizakwereka ko umusore mukundana ataguteganyaho urukundo rurambye, ni uko iteka akora ibishoboka byose ngo ntihagire n’umwe wo mu muryango we cyangwa inshuti ye n’imwe ikumenya cyangwa ngo muhure. Muri make, ntashaka ko hari umenya ko mukundana.
3. Abo bakundanye bose bamaranye igihe gito
Ibi abakobwa ntabwo bakunda kubiha agaciro, ariko ni ikintu gikomeye mu rukundo. Niba umusore mukundana yarakundanaga n’abandi bakobwa ariko bakamarana igihe gito cyane, kandi bikabaho kenshi, ni ukuvuga ko nawe ntakidasanzwe uzakora ngo murambane. Ukwiriye gutangira kwibaza ku mpamvu ibitera, bikanakwereka ko kurambana kwanyu bifite amahirwe make.
4. Aguhisha byinshi
Kunyuza ibintu mu mucyo, ni kimwe mu biranga urukundo ruzaramba. Niba umusore mukundana aguhisha byinshi, amabanga akaba menshi kurusha ibyo aguhishurira, ni uko nta rukundo rw’igihe kirekire aguteganyaho.
5. Inshuti ze arazikurutisha
Umusore uha agaciro kanini inshuti ze kukurusha, ni uko aba atagushyira mu gihe cye cy’ahazaza. Niba gahunda z’inshuti ze ziza imbere y’izawe, niba ibitekerezo cyangwa ibibazo by’inshuti ze aribyo ashyira imbere kurusha ibyawe, ntabwo yiteguye gukundana nawe igihe kirekire.
6. Ntaba ashishikajwe n’ibiba mu buzima bwawe
Niba umusore mukundana atita kubikubaho mu buzima bwawe, byaba ibibabaje cyangwa se ibishimishije, uzamenye ko nta gihe kinini ateganya gukundana nawe. Kuko, uwo ukunda ubabarana na we, ukishimana na we ndetse ukaba uwa mbere wo kumenya byose anyuramo mu buzima bwe, cyane cyane ibitazwi na rubanda.
7. Mumarana igihe gito gishoboka
Niba iteka akora uko ashoboye ngo ntimubonane, mugirane umwanya wo kuganira, ahubwo akakugaragariza ko ahora ahuze, harimo ikibazo. Biba ari ingenzi cyane kumarana umwanya uhagije n’umusore muteganya gukundana igihe kirekire, cyangwa se mukaba mubona urukundo rwanyu rwazavamo kubana. Niba akora akazi uziko katamusaba kugakora amasaha y’ikirenga, ariko akarenga akakuburira umwanya ngo muganire ku rukundo rwanyu cyangwa ahazaza hanyu, ni uko nta gahunda ndende agufiteho.
8. Kukwizera biramugora
Icyizere niryo shingiro ry’umubano aho uva ukagera. Niba atajya akwizera ngo akubitse amabanga ye, rimwe na rimwe ugasanga amenshi azwi n’inshuti ze kandi ari wowe wakayamenye mbere, ni uko urukundo rwanyu atarufata nk’uruzaramba.
Ibibazo byose bikemukira mu kuganira. Niba ubona ibyinshi mu byavuzwe aribyo biba mu rukundo rwanyu, wikwihutira gufata umwanzuro. Uzamusabe umwanya uhagije umubaze ikibimutera. Nubona nta bisubizo bifatika aguha, uzazibukire.


text:
"Munyemerere nkoreshe ubu buryo mbabwire iyerekwa nagize ku Itorero ryacu. Ndabizi abantu bamwe baraza kundwanya kubera imitima ibarega, ariko nahisemo kwikura uyu mutwaro ku mutwe nkabivuga kugira ngo nanjye numve umutima wanjye ucyeye." Duncan-Williams
Ubundi mu magambo make ni muntu ki?
Nicholas Duncan-Williams (wavutse ku ya 12 Gicurasi 1957) ni impirimbanyi y’ubutumwa bwiza ukomoka muri Gana, ni umushumba mukuru uyobora akaba n’umugenzuzi mukuru wa minisiteri y’ivugabutumwa(Action Chapel International (ACI), ifite icyicaro i Accra, muri Gana. Niwe washinze umuryango ’Charismatic Movement’ watangiye mu myaka 20 ishize aho muri Gana no mu tundi duce twa Afurika y’Iburengerazuba.
CAFM, ni itorero rye rimaze kumenyekana mu duce twinshi kuko rifite amashami arenga 2000. Muri yo 250 aherereye muri Amerika ya Ruguru, Uburayi, na Afurika. Williams Duncan niwe muntu wa mbere utari Umunyamerika wayoboye isengesho mu muhango wo kurahira kwa Perezida na Visi-Perezida batorewe kuyobora Amerika.
Avuga ubutumwa yahawe ku itorero, mu magambo ye yagize ati" Munyemerere nkoreshe ubu buryo mbabwire iyerekwa nagize ku Itorero ryacu. Ndabizi abantu bamwe baraza kundwanya kubera imitima ibarega ariko nahisemo kwikura uyu mutwaro ku mutwe nkabivuga kugira ngo nanjye numve umutima wanjye ucyeye.
Imana yanganirije mu buryo burambuye ku Itorero, Imaze kumbwira, ndababara, ndarira cyane! Byagenze gutya: Duherutse gupfusha umusore muto w’imyaka 22 ku rusengero rwacu azize indwara itaramenyekanye neza. Uyu musore yagiraga umuhate cyane ku buryo nanjye ubwanjye namutangariraga. Yari akiri muto kandi ari inkingi ikomeye muri korari ndetse no muri department (igice c)y’urubyiruko. Amaze kuremba twaramusengeye cyane, Itorero ryarasenze inshuro nyinshi rimusabira gukira ariko n’ubundi birangira apfuye. Uri nirwo rupfu rwambabaje no kugeza uyu munsi kandi nzakomeza kubabara.
Mbere yuyu, hari undi mushiki wacu nawe wari umaze iminsi apfuye. Nawe yagiraga umuhate cyane, kandi umugabo we nawe yari umukristo pe! Bari bamaze igihe kirekire barabuze urubyaro, ariko ntibigeze bacika intege mu kwizera kwabo. Bitunguranye, umugore aratwita Itorero ryose riranezerwa! ariko apfa abyara nubwo twari twasenze mu marira menshi, mu gutaka no kwinginga ngo Imana imukize birarenga arapfa.
Imfu nyinshi mu itorero, n’ibindi bintu bisa naho bitagihindurwa n’amasengesho kandi atariko byari bimeze mbere (mbere amasengesho yarabihinduraga), byatumye njya gushaka mu maso h’Imana ngo menye aho bipfira. Byumwihariko, urupfu rw’inshuti yanjye rwanteye agahinda kenshi n’uyu munsi ndacyamuririra!
Natangiye amasengesho y’iminsi 33, nshaka ngo Imana inkure mu ntege nke ndetse neshe ibirimo binsinda kandi ngo menye n’impamvu y’ibintu bibi byinshi byari bimaze igihe biba mu Itorero n’impamvu amasengesho atakibasha kubihangara. Mu minsi yose namaze nsenga mu marira menshi, ntacyo Imana yambwiye! ku munsi wanyuma numva imbaraga zashize kandi numva bisa naho ntacyo Imana izigera imbwira, yaje kunyiyereka mu ishusho y’umusaza imbwira ibintu byatumye n’uyu munsi nkirira nsaba ngo Imana itugirire impuhwe/ imbabazi.
Ibyo yambwiye ni ibi:
“Wansabye kukubwira ngo umenye, reka nanjye nkubwire. Amateraniro wita Itorero ntabwo akiri itorero mu maso yanjye, ahubwo ni ahantu abantu baza: Kumaranira icyubahiro, kumenyekana, gushyirwa mu myanya y’ubuyobozi, amacakubiri, ubutware. Abashumba benshi bari bashinzwe kurinda intama ngo zitaribwa n’intare nibo babaye intare zirya intama bari bashinzwe kurinda.
Imitima y’abantu yajemo amacakubiri, umuvandimwe arwanya mugenzi we ashaka ngo ahanuke agwe maze abone uko amusimbura mu mwanya w’icyubahiro! Igicaniro cy’itorero cyahindutse aho bakinira umukino w’iteramakofe, aho abungeri, abashumba, abadiyakoni bakubitana ibipfunsi n’amagambo yo gukomeretsanya ngo abandi bose bajye hasi abe ari we usigara wenyine bityo yubahwe n’abasigaye bose. Abapasiteri bajya gushaka abandi ba pasiteri bakabazana ku gatuti ngo bigishe bagamije inyungu zabo ku giti cyabo.
Itorero ry’iremyemo amacakubiri, bahitamo abayobozi bagendeye ku cyo bazunguka mu buryo bw’ibifatika (amafaranga), aho kugendera ku byo bazunguka mu buryo bw’Umwuka. Abapasiteri barwanya bagenzi babo bapfa imyanya, abagize Itorero (abakristo) bakarwanya abapasiteri ngo begukane Itorero. Abantu bahoze mu mukumbi umwe bamaze gucikamo ibice, umwe asengera mugenzi we ngo agwe kandi bagasaba ngo bituruke mu maboko yanjye(Imana).
Ibyejejwe byo mu rusengero rwanjye bisigaye bikoreshwa mu nyungu z’abantu ku giti cyabo, abantu b’abapagani bo mu isi nibo bacira urubanza ibintu byo mu Itorero. Mu nkiko akaba aribo babifataho imyanzuro ngo amahoro atahe, nyamara abantu banjye n’ubu ntibarakareka kurwana hagati yabo. Itorero ryahindutse: Isibaniro, aho urugamba rubera n’intambara, abayobozi barwanira icyubahiro ngo bakunde babona uko bakwigwizaho amafaranga no kugira ngo babashe gutegeka uwo bashaka gutegeka wese! Itorero riranshaririye cyane”
Iki gice rero ni cyo cyankuye umutima cyane!(Imana yakomeje kumubwira)
“Kubera ibyo byose, singishaka kumva amasengesho y’Itorero, ariko numva amasengesho y’umuntu ku giti cye. Amasengesho ya bacye cyane muri bamwe bagize Itoero bagifite ishyaka ryo kumenya. Amasengesho yabagize Itorero yahindutse ikizira kuri njye! Kuko imitima aya masengesho aturukamo ntabwo ishyize hamwe, ahubwo yuzuye amacakubiri n’urwango umuntu yanga mugenzi we.
Iyo basenze bansaba igisubizo ku kibazo runaka, mbona itsinda ry’abantu babeshya ko bashyize hamwe nyamara mu kuri bangana, kandi birwanya nanjye bakandwanya. Ntabwo basengera imbabazi n’ubumwe, ahubwo basenga ngo mpane abavandimwe babo kuko nta n’umwe ushaka kuyoborwa. Nta n’umwe ushaka kumvira mu genzi we, buri wese arashaka gutegeka abandi kandi buri umwe arashaka kuba ari we wunguka.
Nahisemo kuzajya numva amasengesho ya buri muntu kugi cye. Amasengesho ya babandi bafite imitima y’ukuri atari ay’amatsinda (amagroupe) y’indyarya bampamagaza iminwa yabo gusa nyamara mu mitima yabo hibereyebo ububi bwose: Ishyari, kubeshyerana, umururumba, imigambi mibisha ndetse n’amacakubiri. Ni yo mpamvu bansaba gukiza abarwayi nkatinda, bakansaba umugisha, ngaha umugisha bake muri bo bafite imitima y’ukuri.
Amaturo yabo, ibyacumi ndetse n’imbuto byabaye ubushwambagara mu maso yanjye kuko bituruka mu mitima yanduye ndetse n’ibiganza bivusha amaraso. Nahisemo kuzajya mpamagara abankiranukira bari mu Itorero biciye mu mfu zitunguranye no mu burwayi no mu bundi buryo mbona bukwiye. Nakabaye mbareka bakarama ariko nanga ko nazababura nabo. Niyo mpamvu mbahamagara bagihagararanye nanjye neza. Rekeraho kuririra inshuti yawe rero kuko nayihamagaye nk’uko nahamagaye abandi bana banjye.
Igihe gisigaye ni kigufi kandi umunsi w’imperuka uregereje. Ukwiye guhagaragara ugakomera kandi ntunkureho amaso kuko umunsi mubi wegereje.
Naho Itorero ryo, byinshi byarabaye kandi biraza gukomeza kubaho nibatagaruka ngo bagire umutima umwe (uhuje), nk’uko byahoze bimeze kera mu minsi yashize maze ngo banshake. Kandi nzababarira, mbakirize imitima, mbakirize ubuzima kandi mbakirize n’igihugu. Ariko nibabyanga, nzahangana nabo mu buryo bwanjye. Genda ubabwire ibyo nkubwiye. Ubabwire uti “Ndi Uwahozeho, Uriho kandi Uzahoraho”
Ayo niyo magambo yambwiye hanyuma mperako ndakanguka.
Noherereje abantu bose, ahantu hose. Ndabinginga ngo mumfashe mu byoherereze abandi. Ntureke koherereza abandi ubu butumwa cyangwa se ugirweho n’urubanza rwo kwitambika ubutumwa bw”Imana ku bantu bayo! Ndabizi ko ntari guhabwa amahirwe yo kubwira Itorero ibi ngibi mu magahunda akomeye y’igihugu nka Peniel n’izindi nkizo, ariko ndashimira Imana ubu buryo. Ndekeye aho
NB: Ubu butumwa tubwanditse nk’uko bwatugezeho, nta na kimwe dukuyemo cyangwa ngo twongeremo!
[email protected]


text:
Ngoma:Ubufatanye n’igihugu cy’u Budage bwitezweho kwihutisha iterambere rya Ngoma
Yanditswe na MANISHIMWE NOËL
Itsinda rigizwe n’abashyitsi 3 baturutse mu Karere ka Germershien, kamwe mu tugize Intara ya Rhineland-Palatinate mu gihugu cy’u Budage, bamaze iminsi 3 batemberezwa Akarere ka Ngoma, bareba ibikorwa bikagize n’imibereho y’abaturage, mu rwego rwo kurebera hamwe ibikorwa impande zombi zafatanyamo.
Ni uruzindiko Umuyobozi w’Akarere ka Ngoma Nambaje Aphrodise yabwiye Imvaho Nshya ko umusaruro rwitezweho ari ubufatanye bwiza buzihutisha iterambere ry’abatuye Ngoma mu buryo butandukanye.
Bakigera mu Karere ka Ngoma, tariki ya 10 Nyakanga 2018, beretswe muri make isura y’Akarere, basura Ikiyaga cya Mugesera, Inteko y’abaturage, n’ubuhinzi bw’inanasi bukorerwa ku buso buhuje bwa hegitari 1400 mu Murenge wa Mugesera.
Bikaba biteganyijwe ko bakomereza ku gusura ubuhinzi buteye imbere bw’urutoki bukorerwa mu Murenge wa Rukira n’ibindi bikorwaremezo byubatswe hirya no hino muri aka karere, birimo n’Umudugudu w’Ikitegererezo wa Mutendeli; mu Murenge wa Mutendeli.
Jutta Wegmann Umuyobozi wungirije w’Akarere ka Germershien Uyoboye iri tsinda yabwiye Imvaho Nshya impamvu y’ubufatanye burambye hagati y’Intara ya Rhineland-Palatinate n’u Rwanda.
Ati “Iyi ni intangiriro y’ubufatanye, nyuma yo gusura, tuzareba aho twashyira imbaraga mu bufatanye bwacu. Ik’ingenzi kuri twe n uko natwe twifuza kubigiraho, kandi ni ubufatanye bw’ingenzi. Tuzabigiraho namwe mutwigireho.”
Bamwe mu baturage bo mu Murenge wa Mugesera bagenderewe n’iri tsinda babwiye Imvaho Nshya ko mu byo bifuza cyane bafashwamo harimo kwegerezwa ibikorwaremezo cyane cyane by’amashanyarazi, imihanda n’uburyo bwo gutunganya neza umusaruro w’inanasi zera muri aka gace, no kuhira nk’uko bigarukwaho na Nsanzineza Diogène wo mu Mudugudu w’Akabande.
Ati “Dukeneye umuhanda kuko uyu imvura yarawishe ni ibisiriko gusa. Nk’ubu urabona bagiye kureba inanasi kandi zakabaye zijyanwa ku isoko zanyujijwe mu muhanda mwiza.
Dukeneye n’umuriro, ubu ni za moteri dukoresha, urabona ko iyo bugorobye tuba turi mu mwijima. Amazi yo turayafite.”
Nambaje Aphrodise, Umuyobozi w’Akarere ka Ngoma, avuga ko uru ruzinduko rw’iri tsinda ryavuye mu Budage rugamije kugirana umubano mwiza, no kurebera hamwe ahakenewe ubufatanye mu bikorwa byakwihutisha iterambere ry’abatuye Akarere ka Ngoma.
Ati “Kuba abatuye akarere kacu bazagirana umubano mwiza n’abatuye Intara ya Renani –Paratina, ushingiye ku muco, guhana ubumenyi, tuzaba tunafatanya mu bikorwa by’amajyambere birimo no kuba twe hari ibyo tweza nk’ibitoki, inanasi, twafatanya nabo kubyongerera agaciro.
Dushobora no kubyohereza iwabo, tukabona amafaranga y’amadevise; kandi n’ibyifuzo by’abaturage bizakurikiraho kuko n’ibikorwaremezo na byo tuzabiha umurongo muri ubwo bufatanye.”
Uretse iri tsinda ryari mu Karere ka Ngoma, mu ruzindiko rw’iminsi 3 rwasojwe ku itariki ya 12 Nyakanga, Ubuyobozi bw’Akarere ka Ngoma bugaragaza ko busanzwe bufitanye umubano n’u Budage; cyane cyane mu bijyanye n’uburezi.
Umubano n’ubufatanye hagati y’u Rwanda n’u Budage, binyuze mu Ntara ya Rhineland Palatinate uriho kuva mu 1982.


text:
Rick Warren ni umupasiteri w’umunyamerika akaba n’umwanditsi w’ibitabo uzwi ku isi yose
Nshuti zacu dukunda kandi duhora twifuriza ibyiza, mutweremere nkuko dusanzwe dufatanya muri byinshi , dufatanye mu rugendo dutangiye rw’iminsi mirongo ine, dusome iki gitabo cyitwa”UBUZIMA BUFITE INTEGO” cyanditwe na Rick wallen. Dutangiye twibaza intego y’ubuzima kuko ni ikibazo kibazwa n’abatari bake ku isi, kandi hamwe n’Imana ibinyujije mu byanditswe nta gushidikanya tuzasoza twamaze kubona igisubizo twibaza.
Rick Warren ni umupasiteri w’umunyamerika akaba n’umwanditsi w’ibitabo. Ni umuyobozi w’Itorero ryitwa Saddleback Church, akaba ari na we warishinze. Iri torero ribarizwa muri Leta ya California rika riri mu matorero ane akomeye muri Leta zunze ubumwe za Amerika. Ibitabo bya Rick Warren byahinduye ubuzima bwa benshi. Abantu benshi bamuzi ku gitabo cyitwa Ubuzima bufite intego”, ari nacyo tugiye kuzajya tubagezaho umunsi ku munsi, kugeza kirangiye. Gusa hari n’ibindi bitabo byinshi yanditse.
Umunsi wa mbere 1 “Mbere na Mbere Imana”
“Kuko ibintu byose, byose hadasigaye na kimwe, ari byo mu ijuru cyangwa ibyo mu isi, ibiboneka n’ibitaboneka…buri kintu cyaremwe ba we kandi muri we ni ho bibonera ibisobanuro” (Abakolosayi 1:16(Msg)
“Uretse wemeye ko harihon Imana, ubundi kwibaza intego y’ubuzima ntacyo byakugezaho” (Bertrand Russell, umuhakanyi)
Ntubereyeho gukora ibyo wishakiye.
Intego y’ubuzima bwawe isumba kure gushaka gusohoza imigambi yawe, kugira amahoro y’umutima cyangwa kwishimira kubaho. Isumba kure umuryango wawe, umurimo ukora cyangwa ibyifuzo byawe n’ibyo wimirije imbere byose. Niba ushaka kumenya icyatumye uri ku isi, ugomba gutangirira ku Mana. Wavutse kuko yabigambiriye kandi uvuka ngo usohoze imigambi yayo.
Intego y’ubuzima yabereye abantu amayobera kuva imyaka ibihumbi n’ibihumbi. Ariko byose biterwa n’uko iteka dutangira gushakira ahatariho- twiheraho. Tubaza ibibazo bitugurakaho ngo “Ese ndashaka iki? Ese ubuzima bwanjye nzabukoresha iki? Intego zanjye ni izihe ? Ibyifuzo byanjye ni ibihe ? Ejo hazaza nzaba nageze ku ki ? ariko kwirebaho ntabwo bizigera biduhishurira intego y’ubuzima bwacu.
Bibiliya iravugango “Uwiteka niwe uyobora ubuzima bw’ibyo yaremye byose,ubuzima bw’umuntu wese buri mu butware bwe” Yobu 12:10 Nubwo ari ko ibitabo bigurwa na benshi bivuga , na sinema ndetse n’amahugurwa menshi akaba ari ko yigisha, ntabwo uzigera utahura intego y’ubuzima bwawe uyishakira muri wowe. Kenshi twagiye tunabigerageza kuko Atari wowe wiremye, ntushobora kwisobanurira icyo waremewe ! Nguhereje igikoresho gihimbwe vuba utigeze utigeze ubona na rimwe, ntabwo wakwisobanurira icyo cyakorewe kandi nacyo nticyashobora kukubwira icyo cyakorewe. Umuhanzi wacyo cyangwa igitabo igitabo gisobanura imikorere yacyo nibyo bishobora kukubwira icyo cyagenewe gukora.
Ntabwo uzigera uhishurirwa intego y’ubuzima bwawe uyishakamo. Ugomba gutangirira ku Mana , umuremyi wawe. Uriho kuko Imna ishaka ko ubaho. Waremwe n’Imana kandi uremerwa Imana , Igihe cyose uzaba utarasobanukirwa ibyo ngibyo ntabwo ubuzima bwawe buzasobanuka. Mu Mana honyine ni ho tumenyera neza inkomoko yacu, icyo turi cyo, icyo tumaze, intego yacu, agaciro kacu ndetse n’iyo tugana. Izindi nzira zose ntaho zizatugeza.
Abantu benshi bagerageza kwitwaza Imana ngo bagere ku ntego zabo bwite, ariko ibyo ni ugucurika ibintu kandi ntacyo bizabagezaho. Warewe Imana ntabwo Imana ariyo yaremewe abantu, kandi intego y’ubuzima ni ukureka Imana ikagukoresha ngo isohoze imigambi yayo, si wowe ugomba kuyikoresha ngo usohoze imigamb yawe. Bibiliya iravugango “Guhora uhanze amaso kuri wowe ubwawe ni nko gufata inzira itagira aho ikujyana, ariko gutumbira Imana bidukura mu mfunganwa bikadushyira ahagutse, Bizana umudendezo” (Abaroma 8:6)
Nasomye ibitabo byinshi bivuga ku guhishurirwa intego y’ubuzima bwanjye. Byose wabishyira mu murongo umwe w’ibitabo byigisha “Kwirwanaho” kuko byigisha bihereye kuri wowe ubwawe. Bene ibyo bitabo byo kwirwanaho, kabone n’iyo byaba byitwa ibya gikirisito, usanga kenshi bikurikira intambwe zisa zikujyana ku kubona intego y’ubuzima bwawe. Birakubwira ngo “Banza utekereze ibyo ushaka kugeraho byose.Usobanure neza ibyo uha agaciro kuruta ibindi. Wihe intego. Umenye neza ibyo uzi gukora neza. Wihe intego ziri hejuru. Uhaguruke uziharanire ! uzirikane kugira gahunda. Wizere ko ntakizakubuza kugera ku ntego wihaye. Kandi ntuzigere ucogora.
Simpakana ko bene izo izo nama zigeza abantu kuri byinshi. Intego yose wihaye mu buzima ushobora kuyigeraho uramutse uyishyizeho umutima wawe wose. Ariko kugera kuri byinshi no gusohoza intego z’ubuzima bwawe ntabwo ari kimwe ! Ushobora gusohoza intego zose wihaye , ukaba ikirangirire kimenywa na bose mu maso y’isi, nyamara ukaba utarashohoje intego Imana yari ifite ikurema. Ukeneye rero inama zisumba izo zo kwirwanaho. Bibiliya iravugango ngo “Kwirwanaho ntacyo bimaze. Kwitanga nk’igitambo ni yo nzira yonyina, ni yo nzira yanjye, yo kubona ubugingo, ubugingo nyakuri” Matayo 16:25
Iki gitabo ntabwo kiri muri urwo rwego rw’ibitabo byigisha kwirwanisha. Ntabwo ari igitabo kizakwigisha uburyo bwo guhitamo akazi keza, cyangwa uburyo bwo gusohoza inzozi zawe, cyangwa uburyo bwo gutegura ubuzima bwawe. Ntabwo kizakwigisha amayeri yo gutsindagira imirimo myinshi muri gahunda iyo imaze kukubana nyinshi. Ibiri amambu, kizakwigisha uburyo bwo gukora bike mu buzima, wita cyane kuby’ingenzi biruta ibindi. Ni igitabo kiguhugurira kuba icyo Imana yakuremeye kuba cyo.
Wahishurirwa ute rerointego Imana yari ifite ikurema ? ufite uburyo bubiri gusa bwo guhuitamo. Bumwe muri bwo ni ugushaka ugushakisha nk’ukora ubufindo. Icyo ni cyo abantu benshi bahitamo. Baracishiriza, bagafora , bakajya impaka. Iyo abantu bavuga ngo “njye numvaga ko ubuzima ari ukugira gutya cyangwa kuriya” baba bashaka kuvuga ngo “Ibyo ni byo nagerageje gukekeranya ntacyo nsize inyuma”
Imyaka ibihumbi n’ibihumbi abahanga mu gutekereza bagiye impaka ndetse bagerageza gushak ibisobanuro by’ubuzima. Ubuhanga mu gutekereza ni ngombwa kandi bifite umumaro wabyo, ariko yo bigeze mu gutahura intego z’ubuzima, n’abahanga baminuje baba bashakisha.
Dogiteri Hugh Moorhead,Umwarimu w’ubuhanga mu gutekereza muri Kaminuza ya Illinois uy’amajyaruguru yigeze kwandikira abanyabwenge barimo abahanga mu gutekereza , abashakashatsi n’abanditsi arababaza ati “mubona intego y’ubuzima ari iyihe ?” Nyuma aza kwandika mu gitabo ibisubizo bagiye bamuha. Bamwe bari bagerageje gucishiriza uko babyumva, abandi bamwemerera ko ubundi batari barigeze babitekerezaho ariko ko bahimbye igisubizo ubuzima bakabuha intego, abandi bamubwiza ukuri ko nta gisubizo bafite. Benshi muri abo banyabwenge bashyizeho akarusho ko gusaba Moorhead kubandikira abasubiza akababwira niba yarashoboye kubona intego y’ubuzima!
Imana ishimwe ko hari ikindi gisubizo kitari ugushakisha agaciro n’intego y’ubuzima. Igisubizo kinonerwa mu guhishurirwa. Dushobora gushakira mu byo Imana yavuze ku buzima mw’ijambo ryayo. Uburyo bworoshye bwo kumenya umumaro w’ikintu ni ukubaza uwagihanze. Ni nako bime byagombye gugenda ku buzima bwawe: niba ushaka kumenya intego yabwo baza Imana. Ntabwo Imana yadushyize mu rujijo n’umwijima ngo duhore twibaza kandi dushakisha. Imana yahishuye neza intego eshanu z’ubuzima bwacu ikoresheje Bibiliya. Ni cyo gitabo cy’uwaduhanze, gisobanura neza icyo tubereyeho, uko ubuzima bukora, ibyo tugomba kwirinda, n’ibyo tugomba gutekereza biri imbere hazaza .
Bibiliya isobanura neza ibyo bya bitabo byigisha kwirwanaho cyangwa n’ibindi by’abahanga bitashobora kudusobanurira. Bibiliya iravuga ngo “ Ubwiru bw’Imana bugera imbere mu migambi yayo… Ntabwo biduhishurira iby’iki gihe gusa, butubwira n’ibyahise ibyo Imana yashyiriyeho mbere y’ibihe kuzaduhesha ubwiza buruta ubundi” 1Abakorinto 2:7”
Ntabwo Imana ari itangiriro ry’ubuzima bwawe gusa, ni nayo soko yabwo. Kugira ngo ushobore kumenya umugambi w’ubuzima bwawe, ugomba guhndukirira Ijambo ry’Imana, aho gushakisha mu bwenge bw’isi. Ugomba kubaka ubuzima bwawe ku mahame adakuka y’ibihe byose aho kwishingikiriza ku buhanga bw’abanyabwenge, cyangwa kwiteramo ibitekerezo byiza cyangwa inkuru zo kwirema umutima. Bibiliya itubwira neza ngo “Muri krisito ni ho tumenya abo turi bo n’icyo tubereyeho. Kera tutari twumva n’ibya krisito ngo duhabwe ibyiringiro , yari yaratumenye, itugenera kuzabaho mu bwiza, ngo isohoze umugambi ikorera muri buri kintu na buri muntu” Abefeso 1:11
Uyu mu murongo uduhishurira nibura ibintu bitatu ku ntego y’ubuzima bwawe.
1.Umenya neza uwo uri we n’intego y’ubuzima bwawe iyo ufitanye imibanire na kirisitoYesu. Niba udafitanye ubusabane na Krisito, ndaza kugusobanurira uko ushobora gutangira.
2.Imana yari igufite mu bitekerezo byayo mbere y’ukoutangira kuyitekereza. Imigambi yayo ku buzima bwawe yariho mbere yuko ubah, itabanje kukugisha inama ! ushobora kwihitiramo akazi ukora, ukihitiramo uwo muzubakana urugo, ugahitamo uburyo ukoresha igihe cyawe , ndetse n’ibindi byinshi byerekeye imibereho yawe, ariko ntabwo ushobora kwitoraniriza intego y’ubuzima bwawe.
3.Intego y’ubuzima bwawe iri mu rundi rwego rwa gahunda ndende y’ibyaremwe byose, gahunda Imana yashyizeho isi itari yabaho. Ni byo iki gitabo kikubwira.
Umwanditsi w’umurusiya Andrei Bitov yakuriye mu butegetsi bwa gikomunisiti bwahakanaga Imana. Ariko umunsi umwe , ubwon yari yihebye , Imana iramwihishurira . Yanditse ngo “ Ubwo nari maze kugira imyaka makumyabiri n’irindwi, ubwo nari muri gari ya moshi inyura munsi y’ubutaka nafashwe n’ubwihebe burenze urugero ku buryo numvaga ntinye ko ubuzima bwanjye burangiye, nta kwizera ejo hazaza, nta kwizera kumva mfite agaciro. Ngiye kumva , ntazi aho biturutse, numva amagambo anje mu mutwe ngo “ubuzima budafite Imana ntibushobora kugira agaciro”
Uko nagatangaye , ntangira kugenda nsubira muri ayo magambo ampindukiye nk’urwego ruzamura bantu muri gari gari ya moshi rubajyana hanze nyazamukiraho mpita ninjira mu mucyo w’Imana”
Nawe ushobora kuba wumvaga uri mu mwijima mwinshi , utazi intego y’ubuzima bwawe. Ishime unezerwe kuko uri hafi kwinjira mu cyo.
Ingingo yo kuzirikana: Simbereyeho gukora ibyo nishakiye
Umurnko wo gufata mu mutwe: “Byose byaremwe nawe kandi byose ni we byaremewe” Abakolosayi 1:16
Ikibazo cyo gutekerezaho: “Nubwo hari byinshi binkurura hirya no hino, nakora iki ngo mpore niyibutsa ko ubuzima nyakuri ari ukuberaho Imana aho kuberaho kwinezeza?


text:
Caritas ya Kigali yashishikarije ababyeyi kugira ubufatanye bakagabanya umubare w’abana bajya mu mihanda kuko ikibazo cyabo kimaze gufata indi ntera.
Nk’uko bigaragazwa na raporo yavuye mu bushakashatsi bwakozwe n’imishinga y’Abadacogora n’Intwari ikorera muri Caritas ya Kigali igaragaza ko ikibazo cy’abana bajya mu muhanda kigenda gifata intera ndende kurusha mu minsi yashize.
Padiri Twizeyumuremyi Donatien umuyobozi wa Caritas ya Kigali avuga ko iyi gahunda yo kwegera abakristu mu maparuwasi yatewe nuko mu minsi ishize, Caritas ya Kigali, ibinyujije mu mushinga w’Abadacogora n’Intwari, yakoze
ubushakashatsi buciritse ku bana bo mu muhanda, iyi mishinga ikaba yarabonye abana bagere kuri 464 aho abakozi bayo babashije kunyura.
Mu maparuwasi avugwa hano yakoreweho ubushakashatsi imibare yagaragaye iteye itya :Paruwasi iza kw’isonga ni Paruwasi ya Gishaka n’abana 111,Remera 103, Ndera 96, Shyorongi 49, Rilima 36, Nyamata 35 na Kabuye 34. Iyi mibare igaraza abana birirwa mu muhanda bakanawuraramo.
Aho bigaragarira ko iki kibazo cy’abana bajya mu mihanda cyamaze gufata indi ntera Padiri Twizeyumuremyi Donatien avuga ko ubundi aba bana bagaragara mu migi gusa none ubu baragenda bagaragara no mu byaro ahagiye hari udusanteri tw’ubucuruzi, amasoko, ubucukuzi bw’amabuye y’agaciro, cg se ahagenda hashyirwa ibimoteri rusange.
Muri iyi minsi Caritas ya kigali ishyize imbaraga mu gushishikariza umuryango nyarwanda kugira uruhare mu gukemura icyo kibazo.
Ni muri urwo rwego Caritas Kigali , ibinyujije mu mushinga wayo w’Abadacogora n’Intwari yegereye abakirisitu bo mu ma Paruwasi ya Nyamata, Rilima, Gishaka, Kacyiru, Remera, Shyorongi, Kabuye na Ndera kugira ngo baganire kuri icyo kibazo kandi bafatire hamwe ingamba zigamije kugikumira .
Ababyeyi basabwe kugira uruhare mu burere bw’abana babo kugirango babashe no kubashyira mu ishuri bige bareke kuba inzererezi.
Kuva mu mwaka wa 1984, Caritas ya Kigali yashyize imbaraga mu guhangana n’icyo kibazo cy’abana bo mu muhanda igamije cyane cyane kubasubiza mu miryango yabo no mu ishuri.
Usibye aba rero, hagaragaye na none umubare munini w’ abana bawirirwamo bagataha ninjoro,
Abo bana ntabwo babaruwe ahubwo hafashwe icyemezo cyo gukorera ubukangurambaga ku babyeyi babo bana kugira ngo ntibasubire mu muhanda.
Bamwe mu bana bo mu muhanda baganiriye n’abakozi ba Caritas bavuga ko muri rusange zimwe mu mpamvu zituma abo bana bajya mu muhanda harimo ubukene bwugarije imiryango, amakimbirane mu miryango, ubupfubyi, irari ry’umujyi, gushaka ubwigenge kw’abana no kwigomeka ku babyeyi.
Muri ubwo bukangurambaga umushinga w’Abadacogora n’Intwari wifashisha filime yakinwe n’abana ubwabo bafashwa n’uyu mushinga, aho bakina bagaragaza ubuzima bwa buri munsi babamo ku muhanda,bagatanga ubuhamya bw’ubuzima bwabo.
Ubu hakaba hari gushakwa ubufatanye n’imiryango yabo bana ngo ibibazo bafite byokujya ku mihanda bikemuke.
Uwabitangaje : Administrator Caritas-CDJP


text:
UBUTUMWA BWATORANYIJWE — IGITABO CYA MBERE
UBUTUMWA BWATORANYIJWE — IGITABO CYA MBERE
UBUTUMWA BWAGENEWE UMUSOMYI
Ishyirwa ahagaragara kw’ibitabo byitirirwa Ellen G. White nyamara ibyo bitabo bikaboneka hashize imyaka myinshi uyu mwanditsi yarapfuye, ibyo bisaba ubusobanuro. Ibyo bizahesha umusomyi icyizere cyo kumenya ko Ubutumwa Bwatoranyijwe ndetse n’ibindi bitabo by’Umwuka w’Ubuhanuzi byashyizwe ahagaragara uhereye mu 1915 ubwo umwanditsi yari amaze gupfa, byanditswe bihuje n’amabwiriza ajyanye n’ubushake bwa madame Ellen G. White. UB1 4.1
Ubwo yapfaga, intumwa y’Uhoraho yasigiye itorero ubutunzi bw’igihe kirekire bugizwe n’amapaji asaga 100 000 y’inyandiko zigizwe n’ibitabo bye byo muri iki gihe, inyandiko 4500 zo mu binyamakuru by’itorero, impapuro nyinshi zavugaga ku ngingo zihariye, udutabo duto, ibitabo binini byacapwe, inyandiko ze bwite zandikishijwe intoki, udutabo twa gahunda ze n’amabaruwa. UB1 4.2
Ikintu madame Ellen G. White yari yitayeho cyane mu myaka mike ya nyuma yo kubaho kwe, cyari ukuntu inyandiko ze zari kuzakoreshwa mu bihe byari gukurikiraho ndetse no gukwirakwizwa k’ubutumwa bw’ubuhanuzi yari yarahawe. Ku itariki ya 9 Gashyantare mu 1912, mu kuraga kwe n’ubuhamya bwe buheruka, yashyizeho amabwiriza ahamye yerekeye uburyo bwo gukomeza kwita ku nyandiko ze. Yatoranyije abagabo batanu ngo bakore igihe cyose nk’abanyamuryango bahoraho b’Inama y’abashinzwe umurage we bafite inshingano yo kwita ku nyandiko ze. UB1 4.3
Uyu murimo w’ingenzi, madame White yawutoranyirije abayobozi b’ikubitiro bari bafite inshingano zikomeye mu buyobozi bw’itorero. Abo bagabo yashyizeho ngo bite ku nyandiko ze ni aba: Arthur G. Daniells, wari Perezida w’Inteko Nkuru Rusange y’itorero muri icyo gihe ; Francis M. Wilcox, wari umwanditsi mukuru w’ikinyamakuru cyitwaga Urwibutso n’Integuza; Charles H. Jones wamaze imyaka myinshi ayobora icapiro ryitwa Pacific Press; Clarence C. Crisler, umwe mu bari abanyamabanga be wari waroherejwe n’Inteko Nkuru Rusange ngo bakorane kandi waje koherezwa mu Burasirazuba bwa Kure akajya kuba umunyamabanga wa Diviziyo yaho nyuma y’urupfu rwa Ellen G. White. Undi ni William C. White, umuhungu wa Ellen G. White, wahoraga agendana na nyina kandi akamufasha mu kwandika inyandiko ze ndetse no mu bindi byinshi nyuma y’urupfu rwa se witwaga James White rwabaye mu 1881. UB1 4.4
Amabwiriza madame White yahaye iyi nama yatangaga uburenganzira bwo gukomeza gucapa ibitabo bye, kubikwirakwiza hirya no hino mu zindi ndimi, ndetse no « gucapa inyandiko zikusanyirijwe hamwe zivanwe mu mpapuro nyinshi yandikishije intoki.” UB1 4.5
Yari yiteze ko itorero nirikura rikagira ubukene bushya kandi rigahura n’ingorane nshya, hari kuzabaho gukenera gukusanyiriza hamwe inyandiko ze zitanga amabwiriza atandukanye aturutse mu mpapuro yandikishije intoki, mu dutabo duto ndetse no mu ngingo zimwe zo mu binyamakuru yanditse. UB1 5.1
Kuva madame White apfuye, inzu y’ibitabo yanditse ubwe yaragutse yongerwamo ibitabo bikurikira byagiye biboneka mu buryo bukurikiranye nk’uko tubibona kuri uru rutonde: UB1 5.2
- Amahameshingiro ry’uburezi bwa Gikristo 1 UB1 5.3
- Inama ku buzima 2 UB1 5.4
- Ibihamya ku bagabura n’Abavugabutumwa Bwiza 3 UB1 5.5
- Umurimo wa Gikristo 4 UB1 5.6
- Ubutumwa ku rubyiruko 5 UB1 5.7
- Umurimo w’ubuvuzi 6 UB1 5.8
- Inama ku mirire n’ibyokurya 7 UB1 5.9
- Inama ku murimo w’Ishuri ryo ku Isabato 8 UB1 5.10
- Inama ku busonga 9 UB1 5.11
- Ivugabutumwa 10 UB1 5.12
- Inama ku banditsi n’Abashinzwe inyandiko 11 UB1 5.13
- Igitekerezo cyo Gucungurwa 12 UB1 5.14
- Kwirinda 13 UB1 5.15
- Umurimo wo gufasha abandi 14 UB1 5.16
- Urugo rwa Kidiventisiti 15 UB1 5.17
- Imibereho yanjye ya none 16 UB1 5.18
- Umurimo w’Ibwiririshabutumwa ibitabo 17 UB1 5.19
- Kuyobora umwana 18 UB1 6.1
- Abahungu n’abakobwa b’Imana 19 UB1 6.2
Icyiyongera kuri ibi bitabo ni inyongera y’inyandiko za Ellen G. White zakusanyirijwe mu mizingo irindwi ivuga ku Busobanuro bwa Bibiliya bw’Itorero ry’Abadiventisiti b’Umunsi wa Karindwi. UB1 6.3
Ubutumwa Bwatoranyijwe ni ubwoko bw’igitabo cyihariye gikubiyemo inyandiko. Kirihariye bitewe n’uko gikusanyiriza hamwe ndetse kigatuma inyandiko zivugwa mu binyamakuru ndetse no mu mpapuro zandikishijwe intoki zikomeza kuboneka, nyamara kandi kikanongeraho inyandiko zifite akamaro kenshi zo mu dutabo duto twa kera no mu mpapuro bitagicapwa. Bimwe mu bikubiye mu nama zitangwa muri iki gitabo harimo ibyerekeye guhishurirwa Ellen G. White yavuze byanditswe hagati mu mpera by’umwaka wa 1880, ibyo yanditse ahagana mu mpera z’ikinyejana cya 19 bivuga uko yabonaga “amategeko y’uburyo bubiri”, agatabo gato kari gafite umutwe uvuga ngo: “Mbese Abakristo bakwiriye kuba mu miryango ikorera mu ibanga?” kasohotse mu 1893, ubutumwa buhumuriza abababaye cyangwa abugarijwe n’urupfu, ndetse n’izindi ngingo nyinshi zahoraga zandikwa zisesengura inyigisho z’ingenzi zerekeye imyizerere. Zimwe muri izo nyandiko zagiye zizirikanwa n’itorero binyuze mu kongera kwandika ingingo zimwe zavuzwe na Ellen G. White mu binyamakuru byacu no mu mpapuro, ndetse hamwe na hamwe bikanyuzwa mu kubyandukura mu bitabo by’abandi banditsi bavugaga ku Mwuka w’ubuhanuzi, nyamara ibi byose ntibishobora gushyirwa mu Rutonde rw’Inyandiko za Ellen G. White. UB1 6.4
Igitabo cya mbere n’icya kabiri by’Ubutumwa Bwatoranyijwe, bikubiyemo ingingo zanditswe mu mpapuro z’agatabo gato zitiriwe uwitwa “Elmshaven.” Izo mpapuro zitandukanye zavugaga ku ngingo nyinshi zahawe agaciro mu buryo bukomeye. Ntabwo izo nyandiko zakurwaga mu bitabo bike, ahubwo uko imyaka yakurikiranye byagiye bishyirwa hamwe mu bitabo binyuranye, nko Murimo w’Ubuvuzi, Ivugabutumwa n’Urugo rwa Kidiventisiti, kandi ahandi ingingo zisa n’izo zavuzwe ziboneka muri ibyo bitabo byanditswe mu gihe cya vuba. Ibyo bice bigifite umwanya wihariye mu gutanga inama n’inyigisho, byashyizwe mu gitabo cy’Ubutumwa Bwatoranyijwe. Kubw’ibyo rero, ntabwo bikiri ngombwa gukomeza gucapa za mpapuro zari zaritiriwe “Elmshaven.” Ishyirwa ahagaragara kw’igitabo cya mbere n’icya kabiri by’Ubutumwa Bwatoranyijwe, binatuma haboneka inyandiko ngufi zitoranyijwe zitigeze zishyirwa ahagaragara mbere nyamara zizakundwa cyane. UB1 6.5
Ibice byinshi muri ibi bitabo byombi ntibifitanye isano. Ku itangiriro rya buri gice hari ijambo ry’ibanze ryerekana inkomoko n’impamvu y’ingingo zigiye kuvugwa muri icyo gice. Hirya no hino mu gitabo, muzajya muhasanga amagambo atanga ubusobanuro. Ntabwo ayo magambo yagiye ashyirwamo mu mugambi wo gusobanura inama zitangwa, ahubwo ni ukugira ngo usoma yite ku bintu byihariye kandi bidasanzwe bibasha kugirana isano n’ingingo zivugwa. UB1 6.6
Iki gitabo cy’Ubutumwa Bwatoranyijwe, cyakusanyirijwe mu biro by’ahakorerwa ibyerekeye inyandiko za Ellen G. White biyobowe n’Inama y’Abashinzwe kurinda inyandiko za Ellen G. White kandi bikorwa n’abakozi b’ibyo biro. Amagambo y’ibanze yemezwa n’abagize iyo nama, kandi iyo andi magambo y’ubusobanuro amaze kwemerwa n’abashinzwe kurinda inyandiko za Ellen G. White, ashyirwaho umukono n’“ababikusanyije.” UB1 7.1
Igitabo cy’Ubutumwa Bwatoranyijwe ubu kiboneka mu rutonde rushya rw’inyandiko za Ellen G. White. Isengesho n’icyifuzo bivuye ku mutima by’Abanditsi ndetse n’Inama y’Abashinzwe kurinda inyandiko za Ellen G. White, ni uko ibi bitabo byashyizwe ahagaragara mu myaka myinshi nyuma y’urupfu rwa madame White byageza ku itorero inyigisho zihoraho zizarifasha mu kurangiza inshingano Imana yarihaye. UB1 7.2
Abashinzwe kurinda Inyandiko za Ellen G. White


text:
Umuyobozi mushya wa FARG yasabwe gukemura ikibazo cya buruse zihabwa abagenerwabikorwa
MINALOC yijeje ubufatanye busesuye Uwacu Julienne, Umuyobozi mushya w’Ikigega gishinzwe gushyigikira no gutera inkunga abatishoboye barokotse Jenoside yakorewe Abatutsi (FARG), kugira ngo intego Igihugu kihaye yo gukura abaturage mu bukene muri rusange igerweho.
Nyirarukundo Ignacienne, Umunyamabanga wa Leta muri Minisiteri y’Ubutegetsi bw’Igihugu ushinzwe Imibereho myiza y’abaturage, kuri uyu wa Kabiri tariki 01 Nzeri 2020 yayoboye umuhango wo guhererekanya ububashaka hagati Uwacu na Ruberangeyo Theophile umazeho imyaka hafi 11 ayobora FARG.
Nyirarukundo yibukije Umuyobozi bushya ko mu byo bazibandaho harimo kwihutisha buruse ku banyeshuri, inkunga y’ingoboka igenerwa abakecuru n’abasaza b’Intwaza n’abandi bagenerwa inkunga zitandukanye.
Yashimiye kandi Leta y’u Rwanda yita ku mibereho y’abatishoboye barokotse Jenoside, abafatanyabikorwa ndetse n’ubuyobozi bwa FARG ku bikorwa bitandukanye bakoze.
Umuyobozi Mukuru wa FARG, Uwacu Julienne, yatangaje ko mu nshingano nshya yahawe zishingiye ku guteza imbere imibereho myiza y’abatishoboye barokotse Jenoside yakorewe Abatutsi mu 1994.
Akomeza avuga ko ibyo bizagerwaho ku bufatanye n’abafatanyabikorwa ndetse hanakoreshwa neza amikoro Leta iba yatanze
- Umuyobozi Mukuru mushya wa FARG yasabwe gukemura ikibazo
MUHABURA.RW Amakuru nyayo


text:
Nshuti yange, byangora kumenya impamvu ushishuka mu mayasha cyangwa se ukoboka, kuko ntazi iyo uri mu mihango uko ubigenza. Ese ukoresha ya mapamba yabugenewe agurwa ari yo yitwa “sanitary pads” cyangwa ukoresha ibindi bitambaro wageneye gukoresha ako kazi, ushobora gufura ukazongera ukabikoresha?
Dore inama zatuma udakoboka igihe uri mu mihango. Ariko nuzikurikiza ukabona bikomeza kukubaho, uzage kwa muganga kugira ngo we muzicarane muganire hanyuma akugire inama y’icyo wakora.
Niba ukoresha “sanitary pads”:
- Hindura “sanitary pad” buri masaha atatu cyangwa ane, kugira ngo ituzuramo amaraso menshi ikagukobora.
- Kubera ko ukoboka, gerageza koga mu gitondo saa sita na nimugoroba.
- Niba uhindura kenshi ukaniyuhagira ariko ugakomeza gucika ibisebe, hindura ubwoko bwa “sanitary pad” ugura, kandi uge ukoresha “sanitary pads” zitagira impumuro.
- Niba byanze, jya kwa muganga.
Niba ukoresha ibitambaro:
- a. Reba niba ibitambaro ukoresha bikoze mu ipamba (atari “nylon”, ahubwo ari “coton”).
- b. Suzuma niba ibyo bitambaro ubifura neza bigacya, ku buryo bitabika umwanda ngo bigugare.
- c. Anika bya bitambaro ukoresha, ariko ukore ku buryo bidakakarira ku zuba.
- d. Hindura igitambaro wakoresheje buri nyuma y’amasaha atatu cyangwa ane, kugira ngo kitaza kumiramo amaraso kikagukobora, kandi kikanahumura nabi.
- e. Niba ibi byose ubikora ariko ukanga ugakoboka, jya kwa muganga bakugire inama zirenzeho.


text:
MINICOM yashyizeho uburyo bwo gushakira abahinzi amasoko
Yanditswe na Mugisha Benigne
Minisiteri y’Ubucuruzi n’Inganda (MINICOM) itangaza ko hari uburyo Koperative z’abahinzi zishakirwa amasoko ndetse umusaruro wabo ukanagenerwa igiciro hagendewe ku byo umuhinzi yakoresheje mu kuwugeraho.
Nk’uko bigarukwaho na Karangwa Cassien, Umuyobozi muri Minisiteri y’Ubucuruzi n’Inganda, ushinzwe ubucuruzi bw’imbere mu gihugu, ngo ubusanzwe umuhinzi agomba guhinga afite isoko, umusaruro mwinshi cyane cyane uw’amakoperative ugashakirwa isoko ku bufatanye bw’inzego zinyuranye, ndetse hakanashyirwaho igiciro cy’umusaruro.
Ati “Hari intambwe yatewe mu gushakira umusaruro w’amakoperative y’ubuhinzi amasoko, inzego zinyuranye zirimo na MINICOM zifasha abahinzi kubona isoko ry’umusaruro no gushyiraho ibiciro fatizo kuko abenshi batazi kubara inyungu, zikaganira n’abikorera bagizwe n’abacuruzi n’abanyenganda bakira umusaruro.”
Avuga ko iyo umusaruro w’amakoperative wabonetse, MINICOM iganira n’abacuruzi banini kugira ngo buri kigo kigende kigaragaza ingano y’umusaro kizafata.
Karangwa agaruka kandi ku buryo bukoreshwa mu gushyiraho ibiciro by’umusaruro kugira ngo abahinzi batunamwaho n’abacuruzi bakabahenda.
Yagize ati “Kubara igishoro cy’umuhinzi ni ho hava igiciro fatizo cy’umusaruro gihabwa umuhinzi abifashijwemo n’inzego zinyuraye zigizwe n’amashyirahamwe y’abahinzi, abahinzi banini, Minisiteri y’Ubucuruzi n’Inganda, Minisiteri y’Ubuhinzi n’Ubworozi, Ikigo k’Igihugu giteza imbere ubuhinzi, abashinzwe ubuhinzi mu turere.”
Babara inyungu umuhinzi atagomba kujya hasi bashingiye ku byo yakoresheje kuva ahinze kugeza asaruye, inyungu ikaba iri hagati ya 25% na 30%.
Karangwa avuga ko mu gushyiraho igiciro fatizo hashingirwa ku musaruro uboneka kuri hegitari, igishoro yatanze kuva ahinga kugera asarura, bigashingirwaho hashyirwaho igiciro, na cyo kigashingira kuri ya nyungu iri hagati ya 25% na 30%.
Ku ruhande rw’abahinzi basaba ko Leta yabafasha kugira uruhare mu biganiro byo gushyiraho ibiciro by’umusaruro kuko batishimira guhagararirwa bitewe n’uko ababahagarariye batabagezaho amakuru cyangwa ngo babavuganire, ahubwo ngo usanga bareba ku nyungu zabo, nk’uko byagarutsweho n’umwe mu bakuriye amakoperative y’ubuhinzi.
Gafaranga Joseph akuriye Koperative Imbaraga igizwe n’abahinzi b’ibirayi bo mu Ntara y’Amajyaruguru, avuga ko ubusanzwe abahinzi bagira uruhare mu ishyirwaho ry’ibiciro by’umusaruro wabo, ariko ngo ikibazo bafite ni uko basanga inyungu bashyirirwaho ari nto cyane bagereranyije n’ibonwa n’abacuruzi babarangira, bakifuza ko Minisiteri y’Ubucuruzi n’Inganda yajya igenzura ibiciro biri ku masoko kuko abacuruzi barangura ku giciro kiza ariko bakagurisha ku giciro kiri hejuru cyane y’icy’abahinzi.
Ati “Ni byo umusaruro ushyirirwaho igiciro hashingiwe ku nyungu umuhinzi agomba kubona iri hagati ya 25% na 30%, ariko iyo urebye neza usanga umucuruzi waranguye kuri make we afite inyungu igera kuri 65%, abahinzi rero ni naho bahera bababazwa n’uko inyungu zisaranganywa ku buryo buhabanye cyane.”
Gafaranga avuga ko abahinzi bifuza kunguka, abacuruzi bakunguka n’abahaha ibyo kurya bakunguka, ariko urwunguko rwa bose rukaba rufite intera yumvikana, aho kugira ngo abahinzi abe ari bo bunguka make ndetse n’ibiciro byabo bigenzurwe ariko iby’abacuruzi ntibigenzurwe ngo harebwe niba ibyo MINICOM yashyizeho ari byo birimo gucuruzwaho.
Gafaranga kandi avuga ko abahinzi bifuza kongererwa ubushobozi mu bijyanye no kubara inyungu n’igihombo, kugira ngo na bo bage bagira uruhare rwo gutanga ibyifuzo byabo ku bijyanye n’ibiciro by’umusaruro, kuko abitwa ko babahagarariye bita ku nyungu zabo bwite iz’ababatumye zigasigara inyuma.
Umuyobozi Mukuru w’Ikigo k’igihugu gishinzwe iterambere ry’amakoperative (RCA) Prof. Harerimana Jean Bosco, agaruka ku iterambere amakoperative y’ubuhinzi amaze kugeraho, kuko yiyongereye akaba menshi kandi agashyirirwaho n’uburyo bw’imicungire myiza.
Yasobanuye cyane cyane ibijyanye n’amakoperative y’umuceri, ibirayi n’ibigori, avuga ko afite abanyamuryango benshi kandi bamaze kwiteza imbere.
Yagize ati “Kugeza ubu amakoperative y’ibirayi ni 126 amaze kwiyubaka neza ndetse yanashyiriweho abacungamutungo b’umwuga, amakoperative y’ibigori ni 922 nayo agenda ahuzwa n’inganda zikanasabwa kugura umusaruro ku giciro kiza, amakoperative y’umuceri yo ni 173, yo aracyafite ibibazo by’imiyoborere n’imicungire yayo.”
Prof. Harerimana avuga ko amakoperative akigaragaramo ibibazo ari ay’umuceri n’ibigori, bikaba byarahagurukiwe gukemurwa n’ikigo RCA ayobora kugira ngo abahinzi bayarimo babashe gutuza no kwizera ko umutungo wayo utarigiswa.
Umuyobozi mukuru wa RCA, Prof. Harerimana Jean Bosco, yagarutse ku kamaro ko kwibumbira mu makoperative, avuga ko ari uguhuza imbaraga n’abandi kuko ngo ubusanzwe imbaraga z’umuntu umwe aba ari nke ntabashe kugera ku musaruro mwiza.
Prof . Harerimana avuga ko kwinjira muri Koperative ari ubushake bw’umuntu no kuyisohokamo ari ubushake, aho abenshyuza abavuga ko kujya muri koperative ari itegeko n’abavuga ko kuyisohokamo bitemewe.
Naho Karangwa Cassien, Umuyobozi muri Minisiteri y’Ubucuruzi n’Inganda, ushinzwe ubucuruzi bw’imbere mu gihugu, we aragira inama abahinzi zo gutunganya neza umusaruro wabo no kuwuhunika neza kugira ngo bawujyane ku isoko nta nenge ufite, dore ko hari ubwo abagura umusaruro bawanga kuko wifitemo ubukonje cyangwa wabitswe nabi ukazana uruhumbu.
Ibiciro ku musaruro w’abahinzi bishyirwaho hagamijwe ko umuhinzi abona inyungu mu kazi ke, bityo ntaryamirwe n’abacuruzi ngo babone inyungu y’umurengera kandi umuhinzi aba ari we nkomoko y’umusaruro.


text:
Ku wa 6 w’icya XIV gisanzwe/A, 11/7/2020
“NTA MUGARAGU USUMBA SHEBUJA”
Amasomo: Iz 6,1-8; Zab 93 (92), 1ab, 1d-2, 5; Mt 10, 24-33
Yezu naganze iteka.
Burya mu buzima abantu tubereyeho kuzuzanya maze tukabasha kubaka isi nziza. Aha buri wese asabwa kuzana umuganda we uko abashije, abantu bagashyira hamwe kugira ngo icyo bifuza kugeraho kizagerweho kandi kibungabungwe. Gusa igitera umuntu impungenge ni ihindagurika rye, kuko hari ubwo abyuka bugacya ibyo yarahiriye ejo aba uwa mbere mu kubizambya. Gusa amahirwe Imana ni urukundo ihora iduha akanya ko kwisubiraho, ngo twikosore maze turusheho kuyihesha icyubahiro n’ikuzo kuko ari yo Umubyeyi wacu udukunda. Idusaba gusa kutanangira umutima igihe iduhamagaye.
Abakuru bati: Umwambari w’umwana agenda nka Se. None Ivanjili na yo ibigarutseho, itubwira uko dukwiye kwitwara no kwifata mu rugendo rwcu rugana i Jabiro kwa Jambo. Ni koko nta mwigishwa uruta umwigisha, kuko byinshi aba ari we abikesha kandi uwigisha nyawe ni uwereka umunyeshuri we icyatuma amenya byinshi kandi byakunda umurimo we abo yatoje bakazawukomeza. Yakomeje yemeza kandi ko nta n’umugaragu usumba shebuja. Ni uguteguza abe ko inzira yanyuze na bo nibayigeramo bazamureberaho uko yayitwayemo.
Yezu yaduhaye ibyo bigereranyo byombi ashaka kutwibutsa ko ari we Nyirisoko y’ubuzima, ubumenyi n’ububasha. Ushaka guhirwa bikwiye asaba kugenza nka we. Yezu yaranzwe no kugira neza aho anyuze hose kandi urukundo n’impuhwe bikaba ubuzima bwe. Nyamara n’ubwo yaranzwe n’ibyiza, ntabwo yigeze ashimwa na bose. Kuri bamwe, ineza ye yari impamvu yo gushyira ubuzima bwe mu kaga. Abo, ni abatishimiraga ineza yakoreraga abayikeneye ngo abereke icyo Imana yifuza ku buri muntu. Ni yo mpamvu byamuviragamo kugirirwa ishyari no guhigwa bukware kandi ari umuziranenge.
Yezu arateguza abamwemera bose, ko inzira igana umukiro atari umuhanda ukubuye. Ni inzira isaba kwitsinda, kwiyumanganya no kudacibwa intege n’abatakwishimiye kuko abo bazahoraho. Ntitukihende ubwenge ngo twibagirwe ko hari abantu bababazwa no kubona ibyiza undi yakoze, aho kwishimira iyo neza, ugasanga bararitsira. Yezu araduteguza kutazigera, duhungabanywa n’ibyo batuvugaho ndetse n’ibyo badukekaho. Niba se Yezu baramwise ko akorana n’umutware w’amashitani, kandi nta nenge yigeze imurangwaho, ngaho nimwibaze amakosa, ibyaha n’ubutiriganya twiyiziho n’ubwo abandi batuziho, aho bizagenda gute?
Ibanga ni ugukomeza uruhanga nka Yezu, buri wese ntacibwe intege n’ibyo akora bidatunganye, ahubwo agaharanira gusaba imbabazi n’imbaraga mu kudahuga gukunda no gukora icyitwa icyiza. Ibyo yabikoze atuburira mu magambo aduhumuriza, kuko dukunze gukangwa n’ikitakadukanze.
Aha twavuga aho yatubwiye uwo dukwiye gutinya niba dushaka umunezero umukomokaho. Yagize ati: “Ntimugatinye abica umubiri, ariko badashobora kwica ubugingo, ahubwo mutinye Ushobora kuroha ubuzima n’umubiri icyarimwe mu nyenga y’umuriro”. Aya magambo ya Yezu aratwibutsa ko ubuzima ari impano y’Imana. Irabutanga ikanabwisubiza bibaye ngombwa. Nyamara nk’uko yabivuze uzasanga aho kumva iyo mpanuro aduhaye, ngo tumusabe kuyidukomereza, usanga dutinya bagenzi bacu kurusha uko dukwiye gutinya no kubaha Uhoraho nyir’ubuzima. Kuko ukubwira ngo yakwica na we arutinya kurusha uko arushoramo abandi. Kandi uretse no kwibeshya ruba rutinze rumwizigamiye. Dore ko ntawe uruhunga.
Imana mu rukundo rwayo ihora yigengesereye ubwigenge bwacu, ngo tutayisanga kubera agahato n’ubwoba, kuko atari Imana igenda ica igikuba, igahahamura abayigana. Ahubwo irangwa no kubahumuriza, ngo batiheba bakarindagira. None se ko ibyo dutunze kabone n’ubwo usanga twiyushye akuya, tukarara rwa ntambi, musanga tudakwiye gushimira iba yadufashije kwibyura, kugenda no gukomeza ibyo twatangiye. Yabishatse mu ijoro rimwe twaryama ntituzongera kwicura, imigabo n’imigambi twihaye bikarangirira aho. Twige gushimira no kwishimira ibyo Imana idukorera, dore ko bitagira urugero. Kandi kuko na we isi itamworoheye, natwe tujye dutwaza twoye gusubira inyuma ku masezerano twagiranye na we mu masakaramentu.
Muri batisimu twiyemeza kwanga ikibi n’icyaha, tukiyemeza, kumukurikira no kumukurikiza. Mu gukomezwa, tugasabwa kumubera abahamya cyangwa abagabo muri bagenzi bacu, ni ukuvuga ko twiyemeza kwamagana ikitwa ubugiranabi, tukamamaza ineza, urukundo n’impuhwe kandi tukarinda mugenzi wacu icyatuma ubuzima bwe butakaza icyanga. Mu gushyingirwa, abiyemeje kubana bakabana mu rukundo no mu bwubahane, kandi bakabitoza abo bibarutse n’abazaza babagana. Mu busaserodoti, tukiyemeza kuba abagaragu b’indahemuka be, maze tugahora tugaragaza ko Yezu ari muzima muri twe, bityo tugakomeza ubutumwa bwe nk’abagaragu bamwizihiye kugira ngo abashe gukiza abana be bose. Aho rero igicumbi ni kimwe, ni ukurangwa no kwemera no kwizera Yezu kuko ijambo rye ari irinyakuri.
Twese adusanga atwiyereka nk’uko yiyeretse umuhanuzi we Izayi, agaterwa ubwoba no kubona ikuzo rye agatakamba avuga ati : “Ndagowe bincikiyeho, kuko ndi umuntu w’iminwa yanduye, ngatura mu muryango w’iminwa ihumanye, none amaso yanjye akaba abonye umwami Uhoraho, umugaba w’ingabo”. Ubutumwa bwose butera ubwoba ubuhawe kuko iyo atari ukwiyemera, ni kenshi intege zitubana inteja tukaba abagaragu gito, ntitubashe gusohoza ibyo twemereye imbere y’imbaga.
Ibanga ni rimwe, ni ukwemera ko uwo Nyagasani yigombye, anamuha imbaraga zizatuma asohoza inshingano ahawe. Uwumvise ijwi rye rihora rigira riti: Mbese ndatuma nde? Ni nde twakohereza? Muvandimwe witinya gusubiza nka Izayi wagize ati : “Ndi hano ntuma”. Iyo wemeye kwakira ubutumwa, ibisigaye Nyir’ubutagatifu ahita akora umuti, ntatindiganye kukuzuza ingabire ukeneye ngo umutumikire.
Ni byo byaranze Bikira Mariya na we wabanje guterwa ubwoba n’ubutumwa yari yumvise, yamara gusobanuza agaterura ati: “Ndi umuja wa Nyagasani; byose bimbeho nk’uko ubivuze” (Lk 1,38). Mubyeyi Bikira Mariya natwe uratwigishe kumenya kwakira ubutumwa Yezu aduha maze tubashe kubusohoza aho atwigombye hose, Amina.
Padiri Anselimi Musafiri.


text:
Ndakarabye, nambaye ipantalo y’umukara, umupira w’umuhondo, ndenzaho agakote ko kwifubika k’umweru – kuko turi mu bihe by’imvura, mfunze neza inkweto zimfasha kuzamuka imisozi, nambara mu nda uruhago njya nshyiramo amazi na telefoni, ubundi mbwira uwo twashakanye – Akamalayika nti “Wirirwe neza”.
Ndasohoka, ariko ngeze ku irembo nibuka ko hari igitabo maze iminsi nongeye kubura gusoma cyitwa “Ingoma ya Kigeli Rwabugiri na Nyirayuhi Kanjogera”.
Ni ko gusubira mu rugo ndagifata kuko nzi ko kiri bumfashe urugendo rwo kugera mu Gakenke, kandi ni byo koko, twageze mu Gakenke maze gusoma: Ibyiruka rya Rwabugiri n’iyimikwa rye, iby’Ingangurarugo, Igitero cya mbere, icya kabiri n’icya gatatu cyo ku Idjwi, Igitero cya Mirama muri Mpororo, Igitero cy’amazi, Igitero cy’i Bumpaka, Igitero cyo mu Lito, Igitero cyo mu Butembo, Igitero cya mbere n’icya kabiri cy’i Gikore, Igitero cy’Umunyu i Rucuru, Igitero cya mbere n’icya kabiri cy’i Bunyabungo, Igitero cyo mu Kanywiriri, Igitero cya mbere n’icya kabiri cyo mu Minove, Igitero cyo mu Bushubi kwa Nsoro, Igitero cyo muri Ankole cyo mu 1894 n’ibindi byinshi! Mbega urugendo!
Tugeze i Gakenke aho duhagurukira, utuyoboye muri uru gendo unasanzwe utuyobora iyo turimo kurira imisozi adukoresha imyitozo yo kunanura umubiri no kuduha amabwiriza y’urugendo. Itegeko risumba ayandi yose ni iri “Ntihagire usiga undi kandi abashinzwe kwita ku bananiwe, muzirikane ko ahantu tugiye hajya hagorana, mubikorane ubwitange nk’ibisanzwe!”
Urugendo ruratangiye rero! Birumvikana buri wese agenda uko imbaraga ze zingana, hari abasore n’inkumi b’imigenda bagira gutya bakavuduka ukayoberwa aho banyuze, hari abari hagati n’abahisemo kwigendera gahoro, gusa icyita rusange ni kimwe “Iyo tugeze aho tugomba kuruhukira, buri wese ahava na wa wundi waje gahoro gahoro ahageze! Kirazira gusigana!”
Kugira ngo ugere ku gasongero k’Umusozi wa Kabuye uruhuka nibura inshuro eshatu, ushobora kwicara munsi y’ibiti dore ko haba hari amafu, ushobora no kuruhukira ku ntebe z’imbaho zahashyizwe n’abantu bahatunganyije mu rwego rwo gufasha abahasura.
Nubwo uba urushye ariko ntabwo upfa kubyumva kuko intego abari ari imwe “Ndagera ku gasongero ryari ngo ndebe Inzu y’Umwami, ngo ndebe Iriba rya Nyirarucyaba n’irya Gihanga, mbe nesheje umuhigo wanzanye uyu munsi?”
Turuhutse rimwe, turuhutse kabiri ndetse tugera aha nyuma tugiye kurira umusozi bya nyabyo. Kubera uburyo hahanamye cyane, twongeye guhabwa amabwiriza “Itegeko rya mbere: Ntugakandagire ku ibuye ubona ko rishobora kuriduka, kuko riridutse ryabirinduka rigahitana ab’inyuma yawe; itegeko rya kabiri: reba aho ikirenge cyawe gikandagira kandi ugende wigengesereye; itegeko rya gatatu: komezea urebe mugenzi wawe ukuri hafi.”
Ntibyatinze tuba tugeze hejuru ahitwa ku Nzu y’Umwami, ariko nyine nta nkuru, ureba hejuru aho ugana ukibaza uti ‘Ariko nk’ubu nazanywe n’iki? Wahindukira ukareba hasi mu gikombe aho uvuye ugatangira kuvuga Zaburi ya 23 ariko wagera ku murongo wa 4 ugira uti “Naho nanyura mu gikombe cy’igicucu cy’urupfu, sinzatinya ikibi cyose kuko ndi kumwe nawe, inshyimbo yawe n’inkoni yawe ni byo bimpumuriza”, ugashimangira cyane koko!
Ntibyatinze tuba turahageze. Uhageze wese ahita yibagirwa umunaniro azamukanye umusozi agahita abwira umwegereye ati “Mfata ifoto y’urwibutso hano ku Nzu y’Umwami – kuko nta foto, nta cyabaye”. Iyo wubuye amaso ukareba kuri iyo Nzu y’Umwami – urutare ubonaho amazina menshi cyane, kuko buri wese wahageze asiga ahanditse izina rye kandi koko ni mu gihe uhageze aba aciye agahigo!
Abo twari twegeranye babiteyemo urwenya bavuga ko iyo wuriye Umusozi wa Kabuye ukawurangiza biba bimeze nko kubona Impamyabushobozi y’Icyiciro cya Mbere cya Kaminuza mu kuzamuka Imisozi - Bachelor’s Degree in Hiking – ubwo wenda iyo urangije kuzamuka Kalisimbi na Muhabura uba abonye Masters, ibya PhD wenda ukabigeraho wuriye wa Musozi wa Kilimanjaro w’aha hirya mu baturanyi – ubwo ibya Everest byo ntubimbaze.
Iyo uvuye ahari Inzu y’Umwami werekeza ahantu hateguwe neza ushobora kubona icyo ufata kugira ngo ugarure akabaraga, ni urugendo rushobora gufata hagati y’iminota 45 na 60; iyo uhageze usanganirwa n’icyapa kikwereka ko uri ku butumburuke bwa 2700 m (8800 feet), aha ni ho hari Iriba rya Nyirarucyaba. Ni urugendo rwa kilometero 9.4 rwakozwe mu gihe cy’iminota 184, gusa ba basore n’inkumi b’imigenda nigeze kubabwira bashobora no kuhakoresha iminota 120.
Nuko dufata akanya turaruhuka, ariko mu gihe twitegura kumanuka imvura ngo ba! Dusigarana ihurizo rikomeye cyane ryo kuvuga ngo “Aha hantu hahanamye gutya umuntu ahamanuka ate imvura yaguye?” Igisubizo ariko na none ni kimwe: “Mu kuzamuka no kumanuka imisozi ugomba kuba witeguye kubona igisubizo cyose hafi yawe.”
Ntibyatinze turamanuka ariko nyine buri wese agenda akwepana n’ubunyerere, areba neza aho ashinga ikirenge ngo ataza kubirinduka akagwa akisanga iyo mu kabande! Uwo twari kumwe yarambwiye ati “Sinari nziko mu kumanuka umusozi umuntu abira icyuya gutya – birasaba gukoresha ubwonko cyane!”
Ntibyatinze tuba tugeze aho twahagurukiye, turongera tugaruka i Kigali mu Murwa.
Kurira umusozi wa Kabuye ntibikomeye, bisaba ikintu kimwe gusa “Kwiyemeza” noneho rero iyo ugize amahirwe ukajyana n’abantu bo muri A–TEAM – (abasore n’inkumi twurirana imisozi) baganira neza bya gipfura, batebya, bakanagira morale y’inyenyeri zirindwi ntumenya igihe wagereyeyo n’igihe wagarukiye i Kigali.
Ngushimiye ko wazamukanye nanjye uyu Musozi wa Kabuye muri iyi nyandiko ariko sinasoza ntagize icyo nywukubwiraho.
Byinshi ku Musozi wa Kabuye?
• Umusozi wa Kabuye uherereye mu Karere ka Gakenke, mu Ntara y’Amajyaruguru, uri ku butumburuke bwa 2,700m ukaba umusozi wa Gatatu muremure mu Rwanda, nyuma y’Umusozi wa Bigugu (2880m) wo muri Nyungwe n’Umusozi wa Muhungwe (2950m) wo muri Rubavu – udashyizemo ibirunga.
• Uyu musozi ufite amateka akomeye cyane kuko watuweho na Nyirarucyaba, Umwana w’Umwami Gihanga I Ngomijana wahanze u Rwanda.
• Amateka avuga ko uyu Musozi wa Kabuye watangiye guturwaho cyane ubwo hagerwaga n’Umwami Gihanga wari uje kuhareba umukobwa we Nyirarucyaba wari uhororeye inka nyinshi cyane.
• Amateka kandi avuga ko uyu Nyirarucyaba ari we wongeye kugarura inka mu Rwanda ubwo yongeraga kugabira Se Gihanga, agatunga, agatunganirwa nyuma yo kuva aho yari atuye i Nyakinama muri Nkotsi na Bikara – ubu ni mu Karere ka Musanze.
• Iyo uri hejuru ku Musozi wa Kabuye ubasha kubona Iriba rya Nyirarucyaba, bivugwa ko yogeragamo, ari na ho inka ze zashokaga.
• Umusozi wa Kabuye kandi ufite ubuvumo bunini cyane benshi bakunze kwita Inzu y’Umwami kuko ari ho Gihanga yararaga bwacya akajya hejuru ku musozi ahari iriba rye.
• Kubera ukuntu uyu musozi uri ahirengeye, wifashishijwe mu rugamba rwo kubohora Igihugu, kuko Ingabo za RPA zari zihari zabashaga kugenzura ibirindiro byose by’abo bari bahanganye ahagana mu 1992.
• Mu 1994 nabwo Umusozi wa Kabuye wafashije Inkotanyi guhashya Interahamwe na Ex FAR bari mu bice bitandukanye by’Amajyaruguru kuko uhari wese aba yitegeye ahantu hose. Uyu musozi wanafashije cyane Ingabo z’u Rwanda mu 1997, 1998 na 1999 mu rugamba rwo kurwanya no gutsinsura Abacengezi.
Umuzamutsi Ruzindana Rugasaguhunga